ועדת הכלכלה, כנסת 18, פרוטוקול מספר 166, 2010-01-25 12:30

אופיר אקוניס: אנחנו שמחים לארח את המנהל הכללי של משרד התחבורה והבטיחות בדרכים, מר יעקב גנות.

אופיר אקוניס: אני ביקשתי לקיים את הישיבה הזאת, את סקירתך בעצם, אדוני המנהל הכללי, כידוע לך אני מסייר רבות ברחבי הארץ ובין היתר לפעמים עם שר התחבורה ואיתך, ואי אפשר שלא לבוא ולומר שמתקיימת תנופה גדולה בתחום התחבורה, בתחום התשתיות התחבורתיות, רואים את המחלפים, רואים את הכבישים, רואים לפחות את התכנית.

אופיר אקוניס: יש פה מישהו מהאוצר?

לאה ורון: משרד האוצר הוזמנו ונרשמו שלושה נציגים.

אופיר אקוניס: אולי הם בטעות הלכו לחדר הקבוע שלנו למעלה ולא יודעים שהם חייבים להיות פה כי אנחנו מוצאים את עצמנו באיזה סוג של אבסורד, כבוד המנהל הכללי, שבמדינה, ממשלה נבחרת מחליטה על מדיניות בתחום מסילות הברזל ופקידות האוצר מוציאה הודעות לעיתונות שמכריזים מלחמה על תכנית ראש הממשלה ושר התחבורה בתחום המסילות.

אופיר אקוניס: זה דבר שלא מתקבל על הדעת בשום צורה.

אופיר אקוניס: הם יכולים להביע את עמדתם, יכולים לבוא ולומר שבראייתם אין היתכנות כלכלית כפי שהם קוראים לזה, לסלול מסילות ברזל לפריפריה.

אופיר אקוניס: אנחנו לא במדינת פקידוטיסטן, אנחנו במדינה שבה הממשלה מושלת, הכנסת מחוקקת והפקידות יכולה לבוא ולומר את עמדתה ובסופו של דבר נקבעת מדיניות במליאת הממשלה, או במליאת הכנסת.

אופיר אקוניס: הדבר הזה הוא פשוט בלתי מתקבל על הדעת.

אופיר אקוניס: אני מבקש ממנהלת הוועדה לראות איפה נמצאים נציגי האוצר כדי לשמוע---

עמיר פרץ: הם נלחמו גם בכיפת ברזל.

אופיר אקוניס: נכון.

עמיר פרץ: נקווה שגורל מסילות הברזל יהיה כגורלה, ואז המצב שלך יהיה טוב.

אופיר אקוניס: אז כיפת הברזל שאתה החלטת, שר הביטחון לשעבר---

עמיר פרץ: גם שם הם נלחמו.

אופיר אקוניס: הם נלחמים בהכל.

אופיר אקוניס: זאת זכותם, אולי אפילו חובתם להביע את עמדתם המקצועית, אבל בסופו של דבר, אחרי שהם מקבלים החלטה על מדיניות, הם צריכים לבצע את המדיניות ומי שלא יכול לבצע מדיניות כלשהי, יכול להתפטר.

אופיר אקוניס: אף אחד לא מחייב מישהו להיות בתפקיד עד אין קץ.

אופיר אקוניס: זה דבר שאני אומר אותו, אפרופו הידיעה המדהימה, חבר הכנסת פרץ וחבר הכנסת עמאר, שאני קראתי, שהם מכריזים מלחמה על תכנית הרכבות.

אופיר אקוניס: בוודאי נשמע, אדוני המנהל הכללי, את התכנית שלכם לפרויקטים מרכזיים בתכנית הפיתוח של רכבת ישראל, זו החלטה חברתית.

אופיר אקוניס: אתה למשל תושב שדרות, אני לא מוצא סיבה אחת למה מדינת ישראל לדורותיה לא חיברה את שדרות למסילת ברזל.

אופיר אקוניס: אגב, בעיקר אחרי שאשקלון חוברה, מרחק של פחות מעשרה קילומטרים.

אופיר אקוניס: אגב, משם לנתיבות, משם לאופקים ומשם לבאר שבע, וגם בקווים הצפוניים, מדוע לבית שאן אין מסילת ברזל, למה היא לא נסללה בשנות ה-60.

אופיר אקוניס: זאת שאלה.

אופיר אקוניס: אבל אנחנו לא בוועדת חקירה פרלמנטרית, אנחנו רוצים לדעת, אדוני המנהל הכללי, שהמסילה תיסלל וייסעו עליהן רכבות מחיפה, דרך עפולה, עד בית שאן, ולמעלה אחר כך גם לטבריה ועוד יותר למעלה, לקרית שמונה.

אופיר אקוניס: אז אנחנו נשמע גם בתחום מסילות הברזל, גם בתחום סלילת כבישים 531, 541, ננסה למצוא את סטטוס פינוי שדה התעופה בהרצליה שדיברנו עליו, הנתיב המהיר בכניסה לתל אביב, פרויקט הרכבת הקלה בתל אביב ובירושלים.

אופיר אקוניס: אני אבקש את המנהל הכללי של משרד התחבורה להתחיל בסקירתו ואנחנו, חברי הכנסת ולכל מי מהאורחים יש הערות או שאלות כלשהן, אבקש לרכז אחרי הסקירה ואז נעלה את הדברים.

יעקב גנות: קודם כל תודה רבה על ההזמנה.

יעקב גנות: אנחנו נשתדל בשעה הקרובה להציג פרויקטים בתחום התשתיות, רכבת, כבישים, על ידי סגן מנהל כללי של משרד התחבורה שייתן סקירה לגבי כבישים, פרויקטים תשתיתיים, שלמעשה משמשים כבסיס לתכניות ראש הממשלה לפיתוח ולקירוב הפריפריה למרכז.

יעקב גנות: בהמשך נציגי רכבת ישראל יציגו את הפרויקטים שבתכנון ובביצוע, עם כל אותם החסמים, אם קיימים.

יעקב גנות: אנחנו לא נסתיר שום דבר.

יעקב גנות: בראשית דבריי אני מבקש בכל זאת לשמור על אנשי משרד האוצר, אין לי ספק שאנשי משרד האוצר לאחר קבלת ההחלטה, שעוד טרם התקבלה, ברגע שההחלטה תתקבל, הם יוציאו לפועל, כפי שזה נדרש, כי ככל פקיד ממשלתי, זכותם וחובתם להציג את עמדתם, להילחם על עמדתם, ברגע שההחלטה תיפול, ואני מקווה שבימים הקרובים ראש הממשלה וממשלת ישראל יקבלו את ההחלטה, הם יתיישרו ויוציאו לפועל את ההחלטה כלשונה.

יעקב גנות: אני מדגיש, כלשונה.

יעקב גנות: אני מכיר את אנשי משרד האוצר, אני לא מעלה על דעתי ואין לי ספק שיחד עם אנשי משרד התחבורה אנחנו נוציא לפועל את ההחלטה.

יעקב גנות: הנושא לא לדיון ולמרות שלא דיברתי איתם, אני מכיר אותם, אין ויכוח שכך זה יהיה.

יעקב גנות: אני מדבר מניסיון של 15 שנות עבודה משותפת וצמודה עם אנשי אגף התקציבים.

יעקב גנות: אני עכשיו מייצג במיוחד את אנשי אגף התקציבים.

אופיר אקוניס: אל תיקח, אדוני המנהל הכללי של משרד התחבורה, את אגף התקציבים, יש לנו כבוד גדול לאגף התקציבים, אבל אני אומר, שוב, אני אחזור, בלי לפגוע באיש, חלילה, ההחלטה על מדיניות כבר נפלה.

אופיר אקוניס: אתה אומר שעוד כמה ימים תתקבל החלטה---

יעקב גנות: על ביצוע.

אופיר אקוניס: על הביצוע, ואני אומר שהמדיניות כבר נקבעה, אין עליה שאלה.

אופיר אקוניס: אין סימן שאלה, יש סימן קריאה וסימן הקריאה אומר שמרשתים את ישראל במסילות ברזל וגם את תושבי בית שאן או לתושבי נתיבות ושדרות מגיעה מסילת ברזל.

אופיר אקוניס: אני לא מבין מה השיקול פה.

אופיר אקוניס: אומרים אנשי האוצר, מתדרכים את העיתונות הכלכלית שלקו בין דימונה לבאר שבע, אין היתכנות כלכלית.

אופיר אקוניס: זה לא מעניין, יש לו היתכנות חברתית, ואם 80 איש נוסעים בקו הזה כל יום זה דבר שהוא מאוד חשוב.

אופיר אקוניס: אתה רוצה לקרב את הפריפריה למרכז?

אופיר אקוניס: אתה יכול לדבר שנים, אתה יכול לעשות ימי עיון למה הפריפריה לא התקרבה ואיך מחברים את המרכז לפריפריה, לעשות, לא לדבר.

אופיר אקוניס: עכשיו, אם יש לאוצר מדיניות אחרת, בסדר.

אופיר אקוניס: אני אמרתי.

אופיר אקוניס: נשמע אותם גם, הם הגיעו בסופו של דבר לדיון.

אופיר אקוניס: אני מהמר מה תהיה ההחלטה.

אופיר אקוניס: אני לא יודע מתי הדיון הקובע שלכם, אני מכיר היטב את שר התחבורה ואני מכיר היטב את ראש הממשלה, מכיר את גישתם בנושא מסילות הברזל וגם את גישתך, המנהל הכללי, אני פשוט מציע, כפי שהצעתי קודם לכן, אפשר לשמוע את העמדה, זה בסדר, אפילו חובה לשמוע את העמדה, ובסופו של דבר להביא אותה לביצוע.

אופיר אקוניס: מכיוון שאנחנו לא הולכים מכאן לשום מקום, אנחנו גם נעקוב אחרי הביצוע.

אופיר אקוניס: זה גם התפקיד שלנו.

אופיר אקוניס: אני כבר ביקשתי ממנהלת העבודה לקבוע לנו יום שלם ברכבת ישראל, לראות איך קורים הדברים בשטח.

אופיר אקוניס: היינו כבר פעם בתחילת הקדנציה של הוועדה הזאת בתוואי מכיוון דרום וראינו חלק מהדברים מתבצעים.

אופיר אקוניס: הפעם אנחנו נלך בתוואי לכיוון צפון ואנחנו נבדוק שהדברים מתבצעים.

אופיר אקוניס: לא יעלה על הדעת שכאשר ההחלטה תיפול הביצוע לא יתחיל מיד.

אופיר אקוניס: אגב, המנהל הכללי, זה פיגור של עשרות שנים.

אופיר אקוניס: זה הדבר.

אופיר אקוניס: אני לא יודע מה היתה מדיניות משרד התחבורה בשנים קודמות, אבל אני אומר לך שמאז שהרכבות החלו להתפתח במדינת ישראל רואים שינויים רבים מאוד, וגם כביש 6.

אופיר אקוניס: יש עוד הרבה דברים שמחברים את הפריפריה למרכז.

אופיר אקוניס: צריך להפסיק לדבר על חיבור הפריפריה למרכז וצריך לעשות ולכן אנחנו פה.

יעקב גנות: אדוני, זה התפקיד שלנו ואנחנו נעשה את הכל להוציא לפועל את מדיניות ממשלת ישראל.

יעקב גנות: עוד פעם, אני משאיר את המלאכה לאנשי משרד האוצר, אבל בהיכרותי אותם, אין לי ספק שברגע שההחלטה תיפול פורמלית, ראש הממשלה יאשר---

עמיר פרץ: נראה לי שהם לא ישברו לך את המלה, אחרי ששיבחת אותם כל כך הרבה.

יעקב גנות: אני מבקש ממר זוכמן להציג את הפרויקטים שכרגע הם בתכנון, בביצוע ואם ישנם חסמים, אני אתייחס בהמשך.

אופיר אקוניס: מאה אחוז, וגם אנחנו יודעים על כמה דברים שהם לא בביצוע, הם בסוג של מחלוקת ואנחנו נרצה לשמוע את הדברים.

אופיר אקוניס: בבקשה, מר זוכמן.

יצחק זוכמן: ראשית, אנחנו לא באנו עם כל הפרויקטים של משרד התחבורה והם רבים.

יצחק זוכמן: אני אדבר על פרויקטים של כבישים בין עירוניים, כבישים עירוניים ומערכות תחבורה ציבורית הסעת המונים, ואני אדבר גם על הפרויקטים בשיתוף המגזר הפרטי, שיש בעיות איתם.

יצחק זוכמן: הפרויקט הראשון הוא כביש עוקף קריות---

אופיר אקוניס: תסביר לנו רק, זה סדר חשיבות שאתם רואים כמדיניות, סדר ביצוע, סדר תקציבי, מה סדר הדברים?

יצחק זוכמן: סדר גודל.

יצחק זוכמן: לקחנו רק פרויקטים גדולים ולא התמקדנו באוסף של פרויקטים קטנים וגם לקחנו דוגמאות של פרויקטים שיחסית יש איתם בעיות, כי הפרויקטים שמתנהלים כראוי לא ראינו צורך להעלות אותם כאן.

יצחק זוכמן: כביש עוקף קריות אמור להיות כביש מזרחית לרחוב ההסתדרות בחיפה, שזה הכביש שהולך מהצ'ק פוסט לכיוון עכו.

יצחק זוכמן: מדובר על כביש עוקף לקריות ומתחבר באזור הצ'ק פוסט, הולך בצד מזרח.

יצחק זוכמן: מכיוון שאין מפה, אז אני מנסה לתאר.

יצחק זוכמן: בין קרית אתא לקרית ביאליק והוא מתחבר חזרה לכביש 4 באזור עין המפרץ.

יצחק זוכמן: מדובר על כביש שבקטע הדרומי שלו הוא יהיה דו מסלולי, עם שלושה נתיבים בכיוון ובקטע הצפוני, שם יש פחות תנועה, עם שני נתיבים לכיוון.

יצחק זוכמן: אורך 14 קילומטר והוא כולל 15 גשרים, יש לו קו-מחלפים, זה כביש ממוחלף לחלוטין, ללא רמזורים.

יצחק זוכמן: אומדן עלות - 1.9 מיליארד שקלים.

אופיר אקוניס: מה מעמדה של התכנית?

יצחק זוכמן: הפרויקט מבוצע על ידי החברה הלאומית לדרכים-מע"צ.

יצחק זוכמן: מכרז יצא, יש זכיין.

יצחק זוכמן: אנחנו בבעיה רק מול עיריית קרית ביאליק שהקטע הצפוני עובר דרכה, יהיה על זה דיון בימים הקרובים אצל המנהל הכללי של המשרד, הם דורשים תוספות לפרויקט ומערימים קשיים בביצוע.

יצחק זוכמן: בכל מקרה, אין בעיות עם הקטע הדרומי והוא יוצא לביצוע בזמן הקרוב.

אופיר אקוניס: מתי תחילת ביצוע?

יצחק זוכמן: בימים הקרובים.

יצחק זוכמן: הפרויקט מבוצע בשיטת דיזיין-בילד.

יצחק זוכמן: בשיטת דיזיין-בילד הזכיין קודם מתכנן ואחר כך מבצע.

יצחק זוכמן: התכנון החל, ברגע שהוא יסיים, זה ייקח עוד מספר חודשים, ואז יראו טרקטורים בשטח.

יצחק זוכמן: זמן ביצוע כשלוש וחצי שנים.

ליה שמטוב: אבל לא תמיד קודם מתכננים, אחרי זה מבצעים?

ליה שמטוב: לא הבנתי מה זה הדיזיין-בילד הזה.

יצחק זוכמן: יש שיטה שהמדינה או החברה שמבצעת את הפרויקט מטעם המדינה משלימה תכנון ורק אז יוצאים למכרזים.

יצחק זוכמן: יש שיטה שנוקטים בה בשנים האחרונות, שנראית לנו יותר טובה, יותר זולה ויותר אמינה שנקראת דיזיין-בילד.

יצחק זוכמן: החברה, במקרה הזה החברה הלאומית לדרכים, עושה רק תכנון ראשוני ועם זה יוצאים למכרז, ואז החברה הזוכה עושה את התכנון המפורט, כך שהוא מתאים לאופי החברה ואחר כך היא יוצאת לביצוע.

יצחק זוכמן: את התכנון המפורט החברה הלאומית מאשרת לה לפני שמתחיל הביצוע.

אופיר אקוניס: לפי החישוב שלי ביוני 2013 אנחנו ניסע עליו.

יצחק זוכמן: בעזרת ה'.

אופיר אקוניס: הכל בעזרת ה', אני מסכים.

יצחק זוכמן: כביש 79 הוא כביש קיים שהולך מאזור צפון קרית מוצקין, מכביש 4 מזרחה, עד נצרת.

עמיר פרץ: כל הפרויקטים שאתה מדווח עליהם עכשיו אלה פרויקטים מתוקצבים?

יצחק זוכמן: מה שאני מדבר אלה פרויקטים מתוקצבים, ובכל פרויקט אני אסביר באיזה שלב ביצועי הוא.

יצחק זוכמן: השיטה שאנחנו עובדים היום עם משרד האוצר שכל פרויקט שיוצא לביצוע מתוקצב בהרשאה להתחייב למלוא עלות הפרויקט, והתקציב המזומן נפרש לפי שנים לפי קצב הביצוע שאנחנו חוזים.

יצחק זוכמן: אין לנו בעיות---

עמיר פרץ: כלומר אין לך שום השתתפות תקציבית אחרת, אין השתתפות עיריות, מוסדות וכיוצא בזה.

עמיר פרץ: הכל מלא?

יצחק זוכמן: בפרויקטים שעושה החברה הלאומית לדרכים התקצוב הוא מלא.

יצחק זוכמן: בפרויקטים עירוניים, שאני עוד מעט אגיע אליהם, יש גם מאטצ'ינג של הרשות המקומית.

יצחק זוכמן: פה מלא.

עמיר פרץ: כלומר הכביש הממוחלף, מושג יפה, 'הממוחלף', מלא.

יצחק זוכמן: הכל מלא.

יצחק זוכמן: כביש 79 בביצוע בין מחלף סומך למחלף המוביל.

יצחק זוכמן: דבר ראשון, הפרויקט כולל מחלוף של שני הצמתים שהזכרתי את שמם---

אופיר אקוניס: מה קורה בצומת המוביל?

אופיר אקוניס: מתקיימות שם עבודות די נמרצות, כל פעם שאני עובר שם אני רואה את העבודה.

אופיר אקוניס: כרגע הוא קצת מסובך עם הכיכר הזו, שלא ברור לך לאן אתה צריך לנסוע שם, אבל מתי המחלף של המוביל מסתיים?

יצחק זוכמן: עוד שנתיים.

אופיר אקוניס: עוד שנתיים?

אופיר אקוניס: !

יצחק זוכמן: זה פרויקט מסובך.

יצחק זוכמן: השלב שאתה רואה כרגע בשטח הוא עבודה זמנית, כולל העתקת תשתיות.

יצחק זוכמן: היה במקום הזה עתיקות, קו חשמל---

אופיר אקוניס: מה הוכיחו העתיקות?

אופיר אקוניס: הוכיחו שעמנו היה שם לפני 3,000 שנה?

יצחק זוכמן: זה לא חשוב, כל עוד---

אופיר אקוניס: זה חשוב.

יעקב גנות: אתה צודק, אלה חסמים ואלו מעכבי התקדמות, מקורות, קברים, ארכיאולוגיה, תשתיות, חברת חשמל.

יעקב גנות: כל התשתיות שהזכרתי אותם אלו נושאים ותחומים שאנחנו עוסקים בהם במסגרת קידום פרויקטים.

יעקב גנות: לצערנו לוקח הרבה מאוד זמן.

יעקב גנות: אנחנו עושים את הכל כדי לקצר טווחים, מפני שאנחנו מדברים על פרויקטים של שלוש, ארבע וחמש שנים.

יעקב גנות: אחד התפקידים שאנחנו לקחנו על עצמנו, לקצר את זמני הביצוע.

יעקב גנות: במקביל הממשלה מעבירה חוק היום בכל נושא ההפקעות.

אופיר אקוניס: צומת המוביל - שנתיים.

יצחק זוכמן: מדובר על כביש דו מסלולי, דו-נתיבי, עם הפרדה רחבה באמצע, שטח שמור לטובת רכבת קלה שתהיה מחיפה לנצרת, עם עוד ארבעה מחלפונים בדרך.

אופיר אקוניס: רכבת קלה?

יצחק זוכמן: רכבת קלה לנצרת.

יצחק זוכמן: זה לא הרכבת לכרמיאל.

יצחק זוכמן: אומדן עלות 1.2 מיליארד שקל, כמו שרואים הפרויקט בביצוע.

יצחק זוכמן: אנחנו מתכננים לחומש הבא הארכה של הכביש מצומת סומך מערבה עד כביש 4 מצד אחד, ומצומת המוביל מזרחה עד נצרת.

יצחק זוכמן: כרגע עושים את הקטע המרכזי, כי צריך לזכור שהצמתים בסומך ובמוביל מייצרים בעיות תנועה קשות לאורך כל ימות השבוע ובמיוחד בסופי שבוע.

יצחק זוכמן: הכביש הבא הוא כביש עירוני, כביש בגין דרום, או כביש 4 דרום בירושלים.

יצחק זוכמן: היום הכביש בצד הדרומי שלו מסתיים באזור קניון מלחה.

יצחק זוכמן: אנחנו מדברים על להאריך את הכביש מקניון מלחה עד חיבורו לכביש 60 של מע"צ, כביש המנהרות.

יצחק זוכמן: מדובר גם על תוספת נתיב שלישי בקטע המרכזי של הכביש הקיים כי הוא כבר מתחיל להיות עמוס.

יצחק זוכמן: אנחנו נמחלף את צומת גולומב, נמחלף את כל הקטעים.

יצחק זוכמן: אומדן עלות 700 מיליון שקל, הפרויקט אושר להפקדה בימים אלה ואני מקווה שבמהלך 2010 העבודות יתחילו.

אופיר אקוניס: רק אני מקווה שזה יהיה כאשר הרכבת הקלה כבר תיסע.

אופיר אקוניס: המנהל הכללי של עיריית ירושלים נמצא כאן, אנחנו רוצים גם להבין בישיבה הזאת מה קורה עם הרכבת, כי העלית את ירושלים על ראש שמחתנו וירושלים באמת חשובה.

אופיר אקוניס: מר זוכמן, אני רוצה להבין איך זה שהוועדה הזאת תוך שבוע וחצי התקינה את כל התקנות שאתם ביקשתם בנושא הרכבת הקלה, עשינו את זה תוך שבוע וחצי, לבקשתו של שר התחבורה, כדי לפתוח את הרכבת הקלה לפיילוט בחודש נובמבר, שלא יחזור יותר, 2009.

אופיר אקוניס: אני אתמול נסעתי למעלה אדומים ואני רואה את כל הקרונות המפוארים שם עומדים כאבן שאין לה הופכין בצומת הגבעה הצרפתית ולא קורה כלום.

אופיר אקוניס: קודם כל אני מברך על השיפור בכביש בגין דרום.

אופיר אקוניס: הקטסטרופה התחבורתית בצומת הגבעה הצרפתית, זה באמת מהקטסטרופות התחבורתיות הגדולות במדינה.

אופיר אקוניס: אז אני מקווה שלא יועמסו על הירושלמים עוד בעיות, אלא אם כן הרכבת כבר תיסע ואז תתחילו בהרחבה של כביש בגין.

יעקב גנות: אני רוצה להגיד משפט אחד בנושא הרכבת הקלה.

אופיר אקוניס: אתה יכול יותר, אגב.

אופיר אקוניס: אני בטוח שרבים מהצופים, שגרים בירושלים, ממש מוטרדים מהשאלה הזאת.

אופיר אקוניס: וגם לא ירושלמים.

יעקב גנות: שלא יהיו מוטרדים.

יעקב גנות: אנחנו לא ניתן לחברה הזאת לסטות מההחלטה שהתקבלה.

יעקב גנות: אנחנו ממתינים לבורר, אבל לתפיסת עולם אנחנו צמודים להחלטה ולהבטחת המנהל הכללי של הרכבת הקלה בירושלים, ואם אף אחד לא יסיט אותם מהמשימה שלהם לפני סוף שנת 2010 הרכבת תפעל.

יעקב גנות: ההתחייבות שלהם 8, 9, 10, אז אני מוכן לבוא ולהגיד שאסור לנו להסכים, אבל אם יסטו בחודשיים זה צריך להיות גג.

יעקב גנות: עד סוף השנה הם חייבים לסיים והם יסיימו.

יעקב גנות: לא ניתן להם לסטות, לא נקל עליהם ולא ניתן להם שום הנחה.

אופיר אקוניס: מישהו יודע להגיד לי למה הפיילוט שחוקקנו אותו כתקנה שאמור היה להתחיל בנובמבר לא התחיל עד היום?

יעקב גנות: אני אגיד לך בדיוק.

יעקב גנות: מפני שהיה קטע חיבור בין הפסים ובין הדיפו של כמאה מטרים, אנחנו הקצינו להם 2 מיליון שקלים כדי להעביר את הקרונות מעבר לאותם המאתיים מטר כדי שלא יבואו ויגידו שבגלל הקטע הזה הם מאריכים את הביצוע בעוד חודשיים.

יעקב גנות: הם באו ואמרו, למרות האיסור, אנחנו נסתפק, אנחנו נעשה את זה גם בלי, אנחנו נדחה את הפתיחה אבל זה לא יעכב אותנו מלהריץ את הקרונות 15,000 קילומטר.

יעקב גנות: אם יריצו את זה, אין לזה שום משמעות מבחינתנו אם זה לפני חודש או זה יהיה בעוד שבועיים.

יעקב גנות: אבל כל זה יבוצע בדיו לפי התכנית שסוכמה שהתחייבו ואנחנו לא ניתן להם לסטות מזה.

אופיר אקוניס: יפה.

אופיר אקוניס: אז הבשורה העיקרית היא שלפני סוף 2010 הרכבת בירושלים נוסעת ברחובות העיר.

יעקב גנות: אמת, ואני חוזר עוד פעם, לא ניתן לאף אחד להסיט אותם, לשום גורם, לא מקומי, לא כללי, לא ארצי, להטיל עליהם משימות נוספות כדי להצדיק אחר כך את אי ביצוע המשימה.

יעקב גנות: עד כאן.

אופיר אקוניס: אני מקווה שבאמת הרכבת תעלה על הפסים.

חמד עמאר: בקשר לכביש 1, כל פעם שאני עולה לירושלים לוקח לי שעה רק להגיע בעליות.

יצחק זוכמן: אני אדבר בסוף על כביש 1, ברשותך.

חמד עמאר: יש שדרוג?

יצחק זוכמן: כן.

אופיר אקוניס: כן.

אופיר אקוניס: אגב, אמרתי לך, מעבר למצגת שלך, מר זוכמן, וגם שלך המנהל הכללי, כמובן כל אחד מהנוכחים, חברי הכנסת בראש ובראשונה, אתם יכולים להציג שאלות גם בנושאים שאתם לא תציגו, זה ברור כשמש.

אופיר אקוניס: נמצא כאן ראש מועצת בקעת הירדן, ואני מודה לך אדוני ראש המועצה, בשמי ובשם כל החברים, על התמרים שאנחנו קיבלנו, וגם לו יש כמה שאלות אליכם, גם שם אתם צריכים להשקיע, בעיקר אחרי הכרזותינו שהבקעה נשארת כחלק מישראל בכל הסדר.

יצחק זוכמן: אני מציע שלפרויקטים נוספים אני אתייחס בסוף.

אופיר אקוניס: נכון, כך אמרתי.

אופיר אקוניס: תסיים את סקירתך.

יצחק זוכמן: באשר לכביש 4 דרום, קודם כל מדובר על פרויקט באומדן עלות של למעלה מ-700 מיליון שקלים.

אופיר אקוניס: מספרו 4?

יצחק זוכמן: 4 ירושלמי.

יצחק זוכמן: כשמתכננים כביש חדש בעיר, בתחילת הדרך אין לו שם, אז נותנים לו מספר, וכשיש לו שם אז עוברים להשתמש בשם.

יצחק זוכמן: אל"ף, הכביש לא מפריע לרכבת כי הוא באזור אחר לחלוטין, כך שזה שיתחילו לעבוד על הכביש או לא יתחילו, לא יפריע לחיי התושבים יותר ממה שחייהם מופרעים ממילא היום.

יצחק זוכמן: בכביש הזה אמור להיות מאטצ'ינג של העירייה.

יצחק זוכמן: העירייה מתקשה להחליט על המאטצ'ינג, אני מקווה שנמצא לזה פתרון.

יצחק זוכמן: הפרויקט הבא שאני אדבר עליו; אני לקחתי מדגם מכל מטרופולין.

יצחק זוכמן: אנחנו הולכים להתחיל פרויקט שנקרא חיבור מנהרות הכרמל לכביש הקישון.

אופיר אקוניס: אגב, מנהרות הכרמל, כפי שהובטח לנו, גם בסיור שעשיתי שם, ייפתחו בספטמבר, או שיש חלילה עיכוב?

יצחק זוכמן: לפי ההסכם ייפתחו בספטמבר, המנהרות עצמן כבר גמורות לכל האורך, אפשר לנסוע.

יצחק זוכמן: מה שלא גמור זה עדיין כל המערכת של הגבייה וכולי, ואני מקווה שהם יעמדו---

אופיר אקוניס: סליחה, אנחנו סיימנו במהירות הבזק את החקיקה הזאת, אנחנו אפשרנו לזכיין את נושא... אם אינני טועה, אחת הישיבות הראשונות שלי פה היתה בנושא הזה, אז מה הבעיה?

אופיר אקוניס: איפה הבעיה של הגבייה?

אופיר אקוניס: פתרנו את כל הבעיות.

יצחק זוכמן: הבעיות הן בעיות טכניות של פיתוח מערכת חדשה ואני מקווה שהם יעמדו בלוחות הזמנים.

אופיר אקוניס: אבל אומר המנהל הכללי שהם מקדימים את ספטמבר 10'.

יצחק זוכמן: הם הציעו לפתוח קטע מסוים באפריל והם חזרו בהם, הם לא יהיו מוכנים.

יצחק זוכמן: הבעיה שלהם היא מערכת הגבייה.

יצחק זוכמן: עדיין יש איזה בעיה של תקנות, עד כמה שאני מבין, שלא סיימנו אותן.

אופיר אקוניס: אצלנו אין שום תקנות.

אופיר אקוניס: תקנות בנושא הגבייה של מנהרות הכרמל?

ערן כהן: התקנות שנגזרות מתיקון החקיקה שהיה עוד צריכות לבוא לוועדה.

אופיר אקוניס: אז תגידו לנו אותם במהרה, נגמור אותם במהירות הבזק כפי שעשינו עד עכשיו בכל הנושאים שקשורים לתחבורה.

אופיר אקוניס: אז אתה מחבר את מנהרות הכרמל לצומת הצ'ק פוסט.

יצחק זוכמן: לצומת הקישון.

יצחק זוכמן: אני רוצה להזכיר, מנהרות הכרמל הולכות ממזרח למערב ולהיפך, מצומת הצ'ק פוסט עם יציאה במרכז הכרמל והמשך באזור נתן.

יצחק זוכמן: בחיבור בצד המזרחי, כרגע החיבור של המנהרות, ללא הפרויקט שאני מדבר עליו, הוא עם רמזורים כך שהכניסה למנהרות תהיה מסובכת.

יצחק זוכמן: אנחנו עושים פרויקט שישפר את הכניסה לתוך המנהרות עם מחלוף מחובר לקישון ללא רמזורים.

יצחק זוכמן: מדובר על פרויקט בעלות של 250 מיליון שקלים, בקטע של 1.7 קילומטר, הפרויקט בסיום תכנון, תוקצב בשלב זה להעתקת תשתיות, ברגע שתסתיים העתקת התשתיות, יתוקצב למלוא עלותו.

אופיר אקוניס: אני מבקש, לגבי התקנות, שיבואו לכאן כמה שיותר מהר והן תאושרנה, כמובן.

אופיר אקוניס: התקנות תגענה עד סוף המושב?

אופיר אקוניס: בבקשה, מר זוכמן, כביש 200.

יצחק זוכמן: כביש 200 ברמלה.

יצחק זוכמן: מדובר בכביש חדש שיחבר את כביש 431 אל תוך העיר רמלה.

יצחק זוכמן: בשלב עתידי יתחבר גם לכביש 44, הוא כרגע בשלבי תכנון בחברת נתיבי איילון, חלקו אמור להיות ממומן על ידי מינהל מקרקעי ישראל.

יצחק זוכמן: מדובר בפרויקט של 150 מיליון שקלים.

יצחק זוכמן: אני מקווה שלקראת תחילת 2011 הוא יהיה בביצוע, הוא בתכנון מתקדם.

אופיר אקוניס: כרגע מ-431 אין יציאות לרמלה ובאר יעקב?

אופיר אקוניס: יושב כאן סגן ראש עיריית ראשון לציון, אני חושב שתושבי ראשון הרוויחו בצורה מדהימה מכביש 431, מהחיבור לכביש 1, החיבור למודיעין.

אופיר אקוניס: היום הנסיעה בין ראשון לציון לירושלים התקצרה בכמעט 40%.

אופיר אקוניס: זה המון.

23558: 20 דקות בערך, אבל זה גם פתר לנו את מרכז העיר, כי אנשים---

אופיר אקוניס: יוצאים החוצה.

אופיר אקוניס: הם לא צריכים לעבור את הרצל ולצאת לכביש 4 שמחבר אותם עם 2.

23558: היום בשבע עד שמונה דקות משיכון המזרח ונווה חוף.

אופיר אקוניס: יפה מאוד.

אופיר אקוניס: אז רמלה ובאר יעקב לא מחוברות ל-431?

יצחק זוכמן: מחובר, אבל היום רמלה מחוברת לצד המזרחי והצד הצפוני שלה, מדובר על חיבור נוסף שיתחבר לצד המערבי של רמלה.

יצחק זוכמן: הפרדה מפלסית-עכו מרכז; מדובר על הפרדה בכניסה לעיר עכו, בין מסילת הרכבת לכביש 85.

יצחק זוכמן: הפרויקט באמצע ביצוע, עלותו 40 מיליון שקל.

יצחק זוכמן: במקום התגלו קברים ולצערנו אנחנו כבר זמן מתנהלים עקב בצד אגודל, עושים קצת עבודה, אתרה קדישא עוצרים אותנו, עושים עוד קצת עבודה, אתרה קדישא עוצרים אותנו---

אופיר אקוניס: אתה מדבר על המפגש עם מסילת הברזל?

יצחק זוכמן: נכון.

יצחק זוכמן: ואני מקווה שהפרויקט הזה יסתיים בשנת 2010.

קריאה: זה אותם המתים, שהועברו עצמותיהם.

אופיר אקוניס: הם היו גם בצומת המוביל, הסתבר לנו.

יצחק זוכמן: היו גם בצומת המוביל והיה גם בחוצה ישראל, בקטע 18, והיום כבר התגלו קברים גם באזור רמלה, באזור צומת תעבורה, שאמורה להיות שם הפרדה מפלסית ואנחנו לא יודעים איך נפתור את הבעיה שם.

עמיר פרץ: מה עם כביש 531?

אופיר אקוניס: אמרתי, חבר הכנסת פרץ, שעל כל הדברים שאינם מופיעים בסקירתו של מר זוכמן, הם יהיו מוכנים להשיב.

אופיר אקוניס: אנחנו הכנו ישיבה, הקדשנו ישיבה שלמה של שעתיים לנתיב המהיר בכניסה לתל אביב, כל בוקר אני עובר שם ואין שם כלום, אין שם עבודה.

אופיר אקוניס: אנחנו לא נמשיך את החקיקה עד שלא נבין שיש פה ביצוע.

אופיר אקוניס: אז גם בעניין הזה.

אופיר אקוניס: יש לנו את 531 של חבר הכנסת פרץ.

אופיר אקוניס: כל אחד מחברי הכנסת ומהאורחים, אם מראשון לציון יש שאלות, מבקעת הירדן, מירושלים, כולם מוזמנים.

אופיר אקוניס: בבקשה, מר זוכמן, תסיים את ההפרדות המפלסיות.

יצחק זוכמן: ההפרדה המפלסית עכו-צפון, שלא מופיעה פה, שתוקצבה הרבה יותר מאוחר מאשר עכו מרכז, כבר פתוחה לתנועה.

יצחק זוכמן: הפרדה מפלסית עכו-דרום; מדובר על פרויקט שעלותו 180 מיליון שקל, אנחנו תקצבנו בשלב זה 120 מיליון שקל.

יצחק זוכמן: אנחנו רוצים לעשות שלב א', בשלב זה הוועדה לתשתיות לאומיות לא מאשרת לנו, מתעקשים שנעשה את מלוא הפרויקט, או שלם או ש---

אופיר אקוניס: ליד מלון חוף התמרים?

יצחק זוכמן: נכון.

יעקב גנות: כרגע אנחנו בוויכוח עם הוועדה לתשתיות לאומיות.

יעקב גנות: הוויכוח הוא פשוט.

אופיר אקוניס: זה גם בטיחותי וזה גם פותח את כביש עכו-נהריה, אז מה הבעיה?

יעקב גנות: אנחנו מתוקצבים על חלק אחד, אנחנו לא מתוקצבים על כל המחלף, והם אומרים 'או הכל או כלום', אנחנו כרגע בוויכוח איתם.

אופיר אקוניס: מי מכריע?

יעקב גנות: אין פה מי מכריע.

יעקב גנות: אתה ראית מישהו שמכריע מול הוות"ל?

אופיר אקוניס: זאת אומרת הוועדה לתשתיות לאומיות מכריעה.

אופיר אקוניס: זה מה שאתה אומר לי בעצם.

יצחק זוכמן: הפרדה מפלסית 125.

יצחק זוכמן: אנחנו מדברים על הפרדה מפלסית בלוד, בכניסה לאזור התעשייה.

יצחק זוכמן: כרגע מתוקצב שלב א' של הפרויקט, שזה חיבור של כביש 40 אל תוך העיר.

יצחק זוכמן: שאר ההפרדה עדיין לא תוכננה ולא סוכמה.

יצחק זוכמן: יש בעיה של תוואי הרכבת בלוד, האם הוא יהיה על קרקעי, או שהוא יהיה בתוך חפיר.

יצחק זוכמן: הוועדה לתשתיות לאומיות לא החליטה עדיין, מכיוון שהיא לא החליטה איך תעבור המסילה---

אופיר אקוניס: אבל הרכבות מהמרכז מגיעות ממסילה אחרת.

אופיר אקוניס: אתה מדבר על הפרדה מפלסית מהרכבת שבאה מנמל התעופה בן גוריון?

יצחק זוכמן: בדיוק.

אופיר אקוניס: אין תנועת רכבות שם.

יצחק זוכמן: אל"ף, יש מעט.

יצחק זוכמן: בי"ת, אנחנו רוצים לעשות את זה מסילה שמופיעה בתכנית החומש של הרכבת, מקודמת תכנונית, והכוונה לבצע אותה.

יצחק זוכמן: כל עוד שלא יודעים איך תהיה המסילה, אתה לא יכול לעשות את ההפרדה.

יצחק זוכמן: לצערנו, מדובר על פרויקט באומדן עלות של 170 מיליון שקלים.

יצחק זוכמן: הפרדה מפלסית 127; אותה תופעה.

יצחק זוכמן: מבחינתנו סיימנו לתכנן את ההפרדה, אנחנו מוכנים לביצוע, אנחנו לא יודעים איך תעבור המסילה, לכן אנחנו משתהים עם הפרויקט.

יצחק זוכמן: מטרונית; מדובר במערכת של BRT למטרופולין חיפה.

יצחק זוכמן: זה עובד חלקית, זה עוד לא עובד מלא.

אופיר אקוניס: אגב, פתרתם את בעיית המוניות שם?

אופיר אקוניס: ביקשו מהמנהל הכללי, בעיית המוניות, זה היה פה בוועדה שביקשנו לבדוק את העניין, לקיים פגישה ולפתור את הבעיה.

יעקב גנות: אני כבר דיברתי עם פריד אז, בהמשך לבקשתך.

יעקב גנות: ישבתי עם המשנה למנהל הכללי במשרד התחבורה בכל מה שקשור לנושא הפעלת מוניות על נתיב המטרונית.

יעקב גנות: אי אפשר עניינית, אבל אנחנו יושבים עם הנוגעים בדבר כדי להסביר את כל הנושא הזה.

יצחק זוכמן: BRT זה bus rapid transit.

יצחק זוכמן: מדובר במערכת הסעת המונים שהיא באוטובוסים משופרים, ארוכים, רבי קיבולת שנוסעים במעין תצורה של רכבת קלה, עם זכויות דרך בלעדיות, עם שיפורים נוספים של עדיפות ברמזורים, מערכות מידע ותחנות משופרות וכולי, כך שהנוסעים יוכלו להגיע ברמת אמינות וזמינות הרבה יותר טובה מאשר בתחבורה הציבורית הקיימת היום.

יצחק זוכמן: מי שנוסע במטרופולין חיפה, רואה כבר היום חלק מהתשתית מוכנה והתשתית שכבר מוכנה, אנחנו מאפשרים לאוטובוסים כבר היום לנסוע וחברת אגד, שמפעילה שם היום את האוטובוסים בעיקר, כבר מדווחת על שיפור די משמעותי בלוחות הזמנים של האוטובוסים.

יצחק זוכמן: בסך הכל מדובר בפרויקט---

חמד עמאר: בקשר להגבהה, אנחנו שאלנו גם בוועדה ב-12.10 בעניין של ההגבהה שמהווה סכנה בטיחותית.

יצחק זוכמן: אנחנו לא יודעים שזה מהווה סכנה בטיחותית.

חמד עמאר: היתה כבר תאונה שם.

יצחק זוכמן: היו דיווחים על תאונות שלדעתנו לא נובעות מההגבהה.

יצחק זוכמן: ההגבהה נבחנה.

יצחק זוכמן: צריך לזכור שברוב מערכות המת"צים שפתחנו לתנועה, בתחילת התהליך הופיעו תאונות.

חמד עמאר: אבל לא פתחתם אף פעם עם הגבהה, זו פעם ראשונה שאתם עושים את זה.

גלעד תירם: אנחנו בדקנו את זה, זה נראה עובד בסדר גמור.

גלעד תירם: זה נכון שהיתה שם פעם תאונה אחת, אבל תאונות קורות בכל כביש, זה לא חזר על עצמו וזה משמש מחסום יעיל מפני כלי רכב פרטיים שנמנעים מלעלות על המסלולים של האוטובוסים, זה מוכיח את עצמו בצורה יעילה יותר מכל הסדר אכיפה וזה מתפקד מצוין.

חמד עמאר: מה היתה התוצאה של התאונה, שהיתה עם האופנועיסט?

גלעד תירם: היה אופנוע שהתהפך שם והנהג נהרג.

גלעד תירם: היתה תאונה יחידה שהיתה קשורה להגבהה הזאת.

אופיר אקוניס: יש שילוט שאומר את זה?

אופיר אקוניס: יש שלט---

יעקב גנות: זה צבע אחר, זה---

גלעד תירם: הנתיב צבוע אדום במרכזו, הוא מובלט באבן שפה בולטת והוא בולט בעין עם המתקנים והגינון שלו.

גלעד תירם: אי אפשר לפספס אותו.

גלעד תירם: אני מציע לך הזדמנות לראות אותו, אי אפשר לפספס אותו, הוא מאוד בולט לעין וגם לדעתנו שובה, הוא---

אופיר אקוניס: למה שלא יהיו שלטי אזהרה לאורך הנתיב.

גלעד תירם: אנחנו חושבים שהמערכת מספיק בולטת, שלט אזהרה לא יוסיף דבר.

יעקב גנות: זה כמו פס לבן, אתה לא יכול לשים על פס לבן שלטי אזהרה באמצע, אם נשים שם שלט תהיה התאונה כתוצאה מהצבת השלט.

אופיר אקוניס: חבר הכנסת חמד עמאר, תבקשו אולי מאמצעי התקשורת, היה פעם הגל הבטוח בחיפה של קול ישראל, אני לא יודע אם הוא עובד עדיין, אבל מהתחנות האזוריות שפשוט מדי פעם בדיווחי התנועה שלהם יזכירו להיזהר מההגבהה שבנתיב.

אופיר אקוניס: זה דבר מאוד פשוט.

אופיר אקוניס: אתה יודע מתי דיבר ז'בוטינסקי על דעת קהל?

אופיר אקוניס: בשנות ה-30 הוא אמר.

אופיר אקוניס: זה דעת קהל, תסביר, זה הכל.

יעקב גנות: אנחנו יוצאים מנקודת הנחה שברגע שהתושבים יכירו, כל הנושא הזה כבר לא יהיה רלוונטי.

אופיר אקוניס: לא, פשוט תסביר לציבור.

אופיר אקוניס: זה הכל.

יעקב גנות: מאה אחוז, נעשה את זה.

אופיר אקוניס: אני מציע שתעשו את זה.

אופיר אקוניס: הרי משרד התחבורה, המינהל לבטיחות בדרכים מתואם גם עם גלגל"צ, גם עם הגל הבטוח וגם עם רדיו חיפה---

יעקב גנות: לא מתואם, משלם הרבה כסף.

יצחק זוכמן: המפה של קווי המטרונית מופיעה על המצגת.

יצחק זוכמן: זה מתחיל מדרום חיפה, עובר את כל הדרום, את כל המפרץ, ממשיך לקריות, כולל קרית אתא.

יצחק זוכמן: הפרויקט הבא הוא BRT השרון.

יצחק זוכמן: אנחנו מקדמים פרויקט שהוא מעין המטרונית, הוא יתחיל מכפר סבא, יעבור את רעננה והרצליה ובהמשכו יחובר גם לתל אביב.

יצחק זוכמן: מדובר בתוואי ללא החיבור לתל אביב ב-23 קילומטר, אומדן עלות 800 מיליון שקלים.

יצחק זוכמן: התכנון מתקדם למדי, אנחנו מקווים שהעבודה בפועל בכפר סבא ובהרצליה---

עמיר פרץ: בפועל כבר 20 מיליון הלכו.

יצחק זוכמן: 810 מיליון.

עמיר פרץ: אמרת 30.

יצחק זוכמן: אנחנו מקווים שהעבודות בכפר סבא ובהרצליה יתחילו לקראת סוף השנה הנוכחית וברעננה קצת יותר מאוחר.

יצחק זוכמן: היו לנו חילוקי דעות עם רעננה שלשמחתנו נפתרו לאחרונה.

יצחק זוכמן: כאן מתואר הקו ממזרח לכפר סבא, דרך רעננה, הרצליה, ויש לזה פרויקטים משלימים כדי שהמערכת תהיה כמו שאמרתי קודם---

אופיר אקוניס: מכיוון שהגעת לאזור השרון וחבר הכנסת פרץ העלה את נושא.

אופיר אקוניס: ..

אופיר אקוניס: אנחנו נסתפק בזה.

אופיר אקוניס: אנחנו רוצים גם לטפל בנושא הרכבות הכבדות.

אופיר אקוניס: חבר הכנסת פרץ, אתה ראית להעלות את נושא כביש 531.

עמיר פרץ: מה קורה שם?

יצחק זוכמן: כביש 531, היה מכרז של ועדת מכרזים בין משרדית, זכה זכיין בחברת שפיר, היתה אמורה לעשות סגירה פיננסית---

אופיר אקוניס: אתה יכול להראות לנו אותו?

יצחק זוכמן: לא, אין לנו פה, לא הכנו את זה.

יצחק זוכמן: הזכיין היה אמור לסיים סגירה פיננסית.

יצחק זוכמן: סגירה פיננסית זה פרויקט PFI בשיתוף המגזר הפרטי כשבע

יצחק זוכמן: צם הזכיין אמור להביא את הכסף ולקבל החזרים מהמדינה באבני דרך וגם אנחנו משלמים לו את האחזקה אחר כך לאורך שנים.

יצחק זוכמן: הזכיין לא הצליח לעשות סגירה פיננסית בזמן, נתנו לו ארכה עד מאי, אבל את הארכה נתנו עם אבני דרך של תכנון שהוא אמור היה לעשות במקביל.

יצחק זוכמן: הזכיין לא עומד בלוחות הזמנים, חילטנו לו חלק מהערבות לא מזמן, בסך מיליון שקל.

יצחק זוכמן: מכיוון שהוא ממשיך לא לעמוד בלוחות הזמנים הודענו לו שאם הוא ימשיך לא לעמוד בלוחות הזמנים, אנחנו נפסיק את החוזה איתו וכנראה שניקח את מספר 2, אבל זה עדיין לא בטוח.

עמיר פרץ: אבל הוא זכיין שלכם בכל מיני מקומות, לא?

ישראל חסון: מה הפער הכספי בינו לבין ה---

יצחק זוכמן: סדר גודל של כמה מאות מיליוני שקלים.

ישראל חסון: כמה?

עמיר פרץ: אבל זו הסנקציה היחידה שיש לך נגד זכיין שלא מקיים, מיליון שקל?

עמיר פרץ: אתה נותן פרויקטים במאות מיליונים והסנקציה שלך מיליון שקל?

יצחק זוכמן: לא, לא, לא.

עמיר פרץ: תאמין לי, אם אני זכיין, אני מבסוט, עם סנקציות כאלה, כדאי לעשות עברות.

יצחק זוכמן: יש לנו ערבות הרבה יותר גדולה, אם הוא לא יעמוד בחוזה אנחנו נחלט לו את כל הערבות.

יצחק זוכמן: הערבות היא סדר גודל של 35 מיליון שקל.

עמיר פרץ: זה נשמע יותר רציני.

ישראל חסון: אדוני, זה 25 מיליון.

ישראל חסון: אני כבר נזהר בתשובות האלה, כי פעם שאלתי את מינהל מקרקעי ישראל איך החלוקה הולכת, אז אמרו לי 'יותר מ-50%', הסתבר שזה 99% ואחוז אחד.

ישראל חסון: בבקשה, אפשר לדעת מה הפער בינו לבין השני?

יצחק זוכמן: הפער הוא כ-300 מיליון שקל.

ישראל חסון: ואנחנו יודעים לחיות עם זה בסדר, כנראה.

יצחק זוכמן: לא, לא, לא.

יצחק זוכמן: צריך לזכור, הזכיין זכה, וכשהוא זכה התלבטנו האם לתת לו לזכות או לא והבאנו אותו ל---

ישראל חסון: מה היתה ההערכה של הביצוע של משרד התחבורה?

ישראל חסון: קרובה למספר הזה?

יצחק זוכמן: קרובה למספר של מספר 2.

יצחק זוכמן: ואנחנו זימנו את הזכיין לשימוע והוא הראה לנו באותות ובמופתים מבחינתו שהוא יהיה מסוגל לעשות את הפרויקט, אלא מאי?

יצחק זוכמן: מה שהוא תכנן לעשות ועכשיו לצערנו לא אפשרנו לו, הוא בא בבקשה לעשות שינויים בפרויקט.

יצחק זוכמן: השינוי העיקרי שהוא ביקש הוא לשנות את תצורת המחלף של כביש 531 במפגש שלו עם כביש 4.

יצחק זוכמן: היום המחלף מתוכנן כך שכביש 531 עובר מתחת לכביש 4 והרכבת, שהיא חלק מהתוואי של 531, עוברת במנהרה באורך של קילומטר 600.

יצחק זוכמן: הזכיין ביקש להחליף את הסדר, כך שכביש 4 יהיה זה שיהיה למטה וכביש 531 יהיה למעלה, והרכבת תהיה במנהרה הרבה יותר קצרה, רק של 400 מטרים.

יצחק זוכמן: בדקנו את זה מול הוועדה לתשתיות לאומיות ולדעתנו זה יחייב תהליך של תכנית בניין ערים חדש לפרויקט.

יצחק זוכמן: בתהליך תכנית בניין ערים חדש, אנחנו יודעים היום מתי מתחילים ואנחנו לא יודעים מתי הוא מסתיים.

יצחק זוכמן: פירושו של דבר, לדחות את הפרויקט בשנים ולכן סירבנו להצעה.

עמיר פרץ: יש לי שאלה נוספת, האם זה נכון שיש כל מיני זכיינים, לרבות הזכיין הזה, שפיתחו גם מקור הכנסות שכשהם מבקשים ממך אישור למפעל בטון מקומי, לשרת את הפרויקט כביכול, אז זה הופך מפעל בטון מקומי שמשרת את כל מי שרוצה ונפתחים כל מיני תופעות מסוג מסוים, שגם יש להם בעיות של זיהום אוויר.

יצחק זוכמן: כל פעולה שהזכיין עושה הוא צריך לקבל אישורים כחוק.

עמיר פרץ: קבענו שיש עברות על החוק, כבר קנסת מישהו.

עמיר פרץ: עכשיו תיתן לי תשובה, אל תסתובב לי מסביב.

יצחק זוכמן: אני נותן לך תשובה מלאה.

יצחק זוכמן: למשל אותו זכיין בנתיב המהיר, שגם בו יש בעיות, רוצה לעשות בתוך החניון 'חנה וסע' מקורות הכנסה נוספים, כמו תחנת דלק, כמו קניון וכולי.

יצחק זוכמן: נכון לרגע זה, המדינה לא אישרה לזכיין---

עמיר פרץ: תענה לי על הבטון.

עמיר פרץ: כי על הבטון אתה צריך לתת לו לכאורה לשרת את הכביש.

עמיר פרץ: האם זה נכון שכל מיני מפעלי בטון למיניהם, שאמורים לשרת את הפרויקטים שלשמם ניתנו, הופכים מפעלי בטון לכל דיכפין.

יעקב גנות: חבר הכנסת, אני חצי שנה במשרד התחבורה, עוד לא שמעתי על---

עמיר פרץ: שמעת על תחנות דלק בחניונים?

עמיר פרץ: הנה, גם זה שמעת היום.

יעקב גנות: את זה שמעתי לפני חודש, אבל לא משנה כרגע.

יעקב גנות: לגבי נושא בטון, אני לא שמעתי על הפטנט הזה, אם יש משהו ממשי, אני מתחייב לבדוק את זה.

עמיר פרץ: תבדקו, לא אם יש משהו ממשי.

יעקב גנות: אותו זכיין שפיר, יש לו 4 מחצבות, אז אני לא חושב שזה הוא.

יעקב גנות: אולי זה מישהו אחר?

עמיר פרץ: אני לא אמרתי, תפקידך.

עמיר פרץ: ..

עמיר פרץ: אני חבר כנסת, אני בא לבקש ממך עובדות, אתה צריך לענות לי על העובדות.

אופיר אקוניס: בבקשה, לגבי הנתיב המהיר.

אופיר אקוניס: מה הסטטוס ואחר כך חבר הכנסת חמד עמאר שאל על כביש מספר 1 ואנחנו רוצים, אם אנחנו באותו עניין, מה הסטטוס של הנתיב המהיר לתל אביב.

אופיר אקוניס: לא עובדים בו.

אופיר אקוניס: אני לא אאשר תקנות לקחת כסף מאנשים, על נתיב שלא עובדים בו.

אופיר אקוניס: לא אני ולא חבריי, אני מניח.

יצחק זוכמן: כל עוד שלא יהיה נתיב, אז לא יהיה ממי לקחת כסף ואין מה לעשות.

יצחק זוכמן: הזכיין הודיע לנו לפני שבועיים שהוא יוצא מהפרויקט, הוא ביקש מאיתנו שזה יהיה בהסכמה.

יצחק זוכמן: הודענו לו שאנחנו לא מסכימים ומבחינתנו הוא זכיין.

יצחק זוכמן: פנינו לבורר, יש בורר בפרויקט ואני מקווה שהבורר יחליט שהזכיין חוזר לעבודה.

אופיר אקוניס: מי זה הבורר?

אופיר אקוניס: למה הוא רצה לצאת?

יצחק זוכמן: יש קטע של 600 מטר---

ישראל חסון: מר זוכמן, אני מבקש, חוץ מלאה, אני היחיד שישב פה בדיון כשאתה נימקת למה זה דחוף לעשות את הנתיב המהיר---

אופיר אקוניס: אתה מדבר על הכנסת הקודמת.

אופיר אקוניס: אבל היתה עוד ישיבה בנושא לפני שלושה שבועות ולא היית בה.

אופיר אקוניס: אגב, התבקשתי שוב פעם לעשות את זה בבהילות ובאמת העליתי את זה על סדר היום, ועכשיו אני... ביום שזה היה על סדר היום, אדוני המנהל הכללי, אף אחד לא עבד שם.

אופיר אקוניס: אני מצטער, שאלתי את אחד מנציגי האוצר 'האם עובדים?' אמרתם לי, 'כן, עובדים'.

יעקב גנות: אדוני, לא סתם ביקשתי ואם תיקח את הפרוטוקול ותקרא את השורה הראשונה, בזה פתחתי, כדי לא לאפשר לאף אחד לבוא ולטעון שהמדינה לא עמדה בהתחייבויותיה וכדי לא לאפשר לאף אחד להגיש דרישות תקציביות למדינה, לאור העובדה שלא עמדנו בהתחייבויותינו, אבקש מאדוני לפעול כדי לקדם את הנושא הזה, שלא זה יעמוד ב---

אופיר אקוניס: זה נכון, אתה צודק, אני זוכר את זה.

אופיר אקוניס: זו באמת היתה הפתיחה שלך, ועכשיו מר זוכמן מספר לנו שיש מחלוקת על 600 מטר בין קיבוץ גלויות ללה-גרדייה.

יעקב גנות: לא זה מה שמונע כרגע.

יצחק זוכמן: לא, על כביש 1 מקיבוץ גלויות מזרחה.

יצחק זוכמן: הוויכוח הוא---

אופיר אקוניס: מקיבוץ גלויות מזרחה?

יצחק זוכמן: על כביש 1, כן.

אופיר אקוניס: כלומר ביציאה מתל אביב?

יצחק זוכמן: בכניסה לתל אביב מירושלים.

אופיר אקוניס: בכניסה לתל אביב זה צפונה.

יצחק זוכמן: כביש 1 לקיבוץ גלויות זה---

יעקב גנות: השאלה איפה אתה נמצא.

אופיר אקוניס: לא, אתה בא מירושלים, אתה נוסע מערבה, ואז אתה סוטה צפונה.

אופיר אקוניס: זה התוואי של כביש 1.

אופיר אקוניס: אני בא ממזרח למערב ואז אני הולך לכיוון צפונה.

אופיר אקוניס: בגיאוגרפיה הייתי די טוב.

אופיר אקוניס: זה חשוב, כי על מה המחלוקת?

יעקב גנות: המחלוקת היא על 600 המטר האחרונים של הכניסה לתל אביב.

יצחק זוכמן: ב-600 המטר האחרונים יש בעיה ותכנית בניין הערים, כפי שהפרויקט תוכנן, היתה שם טעות והיום הנתיבים בקטע הזה, בהפרדה, הם במעט יותר צרים מהנתיבים התקניים.

אופיר אקוניס: הכניסה לתל אביב נבלמת, שם זה הפקק, זה צוואר הבקבוק בכניסה לתל אביב, בין קיבוץ גלויות ללה-גרדייה.

יצחק זוכמן: בכל מקרה אפשר להמשיך לבצע את הפרויקט, הזכיין מסיבותיו החליט לצאת מהפרויקט.

יצחק זוכמן: אנחנו חושבים שהזכיין לא צודק, יותר מזה, הסכמנו לתת לו רשת ביטחון במידה ואכן כתוצאה מהטעות---

עמיר פרץ: מי זה הזכיין הזה?

יצחק זוכמן: אותו זכיין, שפיר.

עמיר פרץ: אותו זכיין?

עמיר פרץ: אז למה אתה נותן לו רשת ביטחון וכל הדברים האלה?

יצחק זוכמן: אני נותן רשת ביטחון לבנקים.

עמיר פרץ: אני רציני.

עמיר פרץ: אם יש לך זכיין שעושה לך צרות בכל מקום, מה אתה ממשיך להחזיק אותו כמו אני לא יודע מה?

יצחק זוכמן: אנחנו לא מחזיקים אותו ובכל מקום שמהפן החוקי הוא לא יעמוד בהתחייבויותיו, אנחנו נטפל בהוצאתו.

יצחק זוכמן: במקומות שהוא יהיה בסדר, הוא ימשיך לעבוד.

ישראל חסון: אם היושב ראש ירשה לי הערת ביניים.

ישראל חסון: לפני שנתיים וחצי, לפני שנתיים וחצי, ואני בכוונה מדגיש את זה, הוצג לנו באופן שיטתי הפרויקטים שמע"צ ומשרד התחבורה מנהלים.

ישראל חסון: קיימנו דיון עקרוני על מה שאנחנו קוראים מגה-פרויקטים.

ישראל חסון: אמרנו שבסיפור המגה-פרויקטים אנחנו קודם כל מתחילים תהליך אבולוציוני מהיר של הרס ענף התשתיות בארץ, ענף קבלני התשתית בארץ, ואמרנו שאנחנו לוקחים פה מרכיב סיכון שהוא אדיר.

ישראל חסון: אני אומר לך שכל הבקשות לקיים דיון ענייני בנושא הזה, דיון ענייני שבא ושם שאלות, אתה יודע יש פה כביש עוקף קריות שאמור היה לעלות מיליארד ומשהו, אני לא יודע בכמה הוא נגמר.

ישראל חסון: יש את הנושא של התחזוקה בצפון ל-25 שנה, מיליארד ורבע שקל, גם כן לגורם אחד מרכזי.

ישראל חסון: אמרנו, רבותיי, אתם הופכים את כל הקבלנים לקבלני משנה שלפי תנאי הסף של מע"צ הם לא יוכלו להשתתף יותר בשום פרויקט בעוד שנה.

ישראל חסון: לא יוכלו.

ישראל חסון: אני מודה ומתוודה, אני, לא רוצה להגיד 'אנחנו', נתקלתי ברמה של הלם מצד אחד, אני מדבר איתך על לפני שנתיים ולפני שנה, לפני המנהל הכללי החדש הזה שאני בניגוד עניינים הוא אהוב לבי, ואני סומך עליו.

ישראל חסון: ואני אומר לך את הדבר הבא, ברצינות, אנחנו היום נמצאים במציאות שאם אתה הולך ולוקח ומפלח כספית, כספית, אני אתן לך דוגמה, הפרויקט של התחזוקה של כל אזור הצפון, מיליארד ורבע, אמרנו 'למה אתם לא מחלקים את זה לחמישה, לששה?' למה אתם הופכים את כל הקבלנים בצפון לקבלני משנה.

ישראל חסון: אמרו 'השתתפו שבע חברות'.

ישראל חסון: השתתפו במכרז, שמעתי שבע, שמחתי, רק לא ידעתי שחמש מתוכן אפילו לא הלכו להוציא ערבות בנקאית, כי לא היה להם, אז היו רק שתיים.

ישראל חסון: כשאתה בוחן את סך הכל של המכרזים, ואתה בוחן את החלוקה שלהם, אתה רואה שאתה מדבר על שתיים-שלוש חברות גג.

ישראל חסון: עכשיו תבחן כמה פיננסית שוכב אצל זכיין אחד, כמה שוכב אצל זכיין שני ותבין את כל היתר, אתה לא צריך ממני הסברים, אתה יודע על השרשרת הכל.

ישראל חסון: זה הופך את זה שבעצם עשינו מכרזים לבנקים, לא עשינו מכרזים לקבלנים.

ישראל חסון: תגיד לי אם אני טועה, אדון זוכמן, בנתונים.

יצחק זוכמן: תראו, כשמסתכלים על נושא המגה-פרויקטים, צריך להסתכל על התמונה כולה ולא על המגה-פרויקט.

יצחק זוכמן: צריך לזכור שסך הכל במשרד התחבורה בשנת 2009 ושנת 2008 בוצעו פרויקטים בהיקף כולל בשנתיים של כ-20 מיליארד שקלים.

יצחק זוכמן: הפרויקטים כוללים מגוון מכל ההיקפים.

יצחק זוכמן: יש פרויקטים קטנים בעלויות של מאות אלפי שקלים ומיליונים בודדים.

יצחק זוכמן: יש פרויקטים בעשרות מיליוני שקלים.

יצחק זוכמן: יש פרויקטים במאות מיליוני שקלים ויש את המגה פרויקטים.

יצחק זוכמן: כשאתה מסתכל בעצם כל הקבלנים רשומים לפי סיווגם, כשהם משתתפים במכרזים---

עמיר פרץ: אז תחלק את המקטעים, יהיו יותר הזדמנויות ליותר אנשים.

עמיר פרץ: למה אתם צריכים לרכז כאלה דברים?

עמיר פרץ: אתה מעשיר גורם אחד והופך את כולם עבדים לגורם ההוא.

עמיר פרץ: הרי הוא לוקח את אותם קבלני משנה ממילא.

עמיר פרץ: הוא לא הולך להביא משהו אחר.

עמיר פרץ: יש לי שאלה אחרת נוספת; מפעלי תשתית, בנייה מסוג זה, היא באותו מעמד של בנייה רגילה בישראל ושאלת עובדים זרים?

יצחק זוכמן: הם באותו מעמד, כל פעם שצריך---

עמיר פרץ: אותו מעמד, זאת אומרת זה שזכה במגה-פרויקט גם יכול להביא עובדים זרים לעניין.

יצחק זוכמן: הוא צריך לקבל אישור מיוחד.

אופיר אקוניס: חבר הכנסת פרץ, היתה אלינו יותר מפנייה אחת בעניין הזה.

אופיר אקוניס: אני מציע לקיים דיון נפרד בעניין הזה.

אופיר אקוניס: זה דבר שהוא מספיק גדול, מספיק חשוב.

עמיר פרץ: אדוני היושב ראש, מכיוון שאני חזיתי גם ברגע הזה שסולקו טובי האנשים של המדינה הזאת, שבנו את הכבישים של המדינה הזאת עם סלים ועם מגרפות ומשרדי הממשלה השונים נהגו בהם באכזריות ובחוסר רגישות מוחלטת, אם בסוף הכל עובר לאיזה כמה מיליונרים שהולכים להיות מיליארדרים, ולכמה עשרות אלפי עובדים זרים, אז אני אומר שמה שהעלה פה חבר הכנסת, ידידי המכובד, ישראל חסון, זה משהו שערורייתי ביותר.

עמיר פרץ: ההשלכות של זה הן השלכות חמורות ביותר.

אופיר אקוניס: אנחנו נקיים על זה ישיבה.

אופיר אקוניס: הנושא הזה הוא באמת כבד משקל, לא נוכל כרגע גם לעסוק בו וגם הוא שווה ישיבה נפרדת.

אופיר אקוניס: לא הבנתי.

אופיר אקוניס: אם הנתיבים צרים, זה השלכה רק על הנתיב המהיר, או שהיא בעיה תחבורתית כללית?

יצחק זוכמן: היא בעיה של כל כביש 1 בקטע הזה, שיש כאלה שטוענים שזה יגרום להאטה, אבל יש נתיבים כאלה על כבישים רבים במדינת ישראל ואנחנו חושבים שזה יכול לעבוד ואנחנו לא צופים לזה בעיה.

אופיר אקוניס: כלומר החיבור יהיה בלה-גרדייה?

יצחק זוכמן: נכון.

יצחק זוכמן: לפי דעתנו הזכיין פשוט מנסה---

אופיר אקוניס: בישיבה הקודמת דיברתם על קיבוץ גלויות.

יצחק זוכמן: זה לא מתחבר ללה-גרדייה, זה מתחבר במחלף של קיבוץ גלויות, אין לזה קשר ללה-גרדייה.

אופיר אקוניס: מה הסטטוס כרגע של הנתיב המהיר?

אופיר אקוניס: יש בוררות?

יצחק זוכמן: יש בוררות.

אופיר אקוניס: מתי היא אמורה להסתיים?

יעקב גנות: יש כרגע בוררות.

אופיר אקוניס: בוא נראה מתי היא מסתיימת, לא נעשה דיון פרוזאי.

אופיר אקוניס: מתי?

אופיר אקוניס: מחרתיים?

אופיר אקוניס: בעוד שנה?

יעקב גנות: סליחה, אתמול היה דיון, אנחנו לא יכולים הרי לבוא ולהכתיב לו את הקצב, אבל כולם יודעים---

אופיר אקוניס: מי זה הבורר?

עמיר פרץ: תגיד מי הבורר ונגיד לך מתי זה יסתיים.

יעקב גנות: זה שלושה שופטים.

אופיר אקוניס: שלושה בוררים?

יעקב גנות: כן.

עמיר פרץ: אני מציע שלאור ניסיונו של חבר הכנסת חסון בתחום הזה, שהוא יהיה הבורר, לצורך העניין.

אופיר אקוניס: יכול להיות.

אופיר אקוניס: אתם רוצים שנעשה את הבוררות פה?

ישראל חסון: אני מוכן בשיטות שעבדתי בהן ב---

אופיר אקוניס: אנחנו מודים לך, אבל הדיון הזה הוא דיון משודר ולא הייתי רוצה שהשיטות ייחשפו מול פני האומה.

אופיר אקוניס: אז תודה.

אופיר אקוניס: המנהל הכללי מתנצל, הוא צריך לצאת לישיבה אצל השר.

אופיר אקוניס: בכל מקרה אנחנו גם לקראת שתיים חייבים לסיים.

אופיר אקוניס: על כביש 1, נשאלת על ידי חבר הכנסת חמד עמאר.

יצחק זוכמן: כביש 1, הפרויקט באמצע תהליך סטטוטורי.

יצחק זוכמן: בשבוע שעבר הסתיימה תקופת ההפקדה, מתחילת השבוע מתחילה שמיעת התנגדויות, אנחנו צופים שביוני-יולי זה יסתיים ואיפשהו בסוף 2010, תחילת 2011 הפרויקט יהיה זמין לביצוע.

יצחק זוכמן: ברגע שהוא יהיה זמין, עדיין לא סיכמנו עם האוצר את התקצוב, אבל מבחינת משרד התחבורה הוא פרויקט בעדיפות ואני מקווה שביצועו יתחיל איפשהו בתחילת 2011.

יצחק זוכמן: מדובר על תוספת נתיב לכל אורך הכביש, משער הגיא לירושלים.

אופיר אקוניס: משער הגיא לירושלים יהיה נתיב שלישי?

יצחק זוכמן: כן.

אופיר אקוניס: לכל האורך, כל ה-20 קילומטר?

אופיר אקוניס: מתי מתחיל הביצוע?

יצחק זוכמן: אין עוד אישור סטטוטורי, הוא בהתנגדויות, אנחנו מקווים שבתחילת 2011.

אופיר אקוניס: מניסיוננו ההתנגדויות עלולות לדחות את זה עוד.

יאיר מעיין: חשוב להגיד, שהרבה מהנמצאים פה גם מרגישים את זה יום יום בהגעה לירושלים שהעיר למעשה ב"מצור"; הרכבת, הרכבת הכבדה מתעכבת, שנת ההפעלה שלה כל פעם נדחית, כבר מדברים על 2016 כמדומני.

יאיר מעיין: אני מקווה בעזרת ה'.

אופיר אקוניס: למה זה?

אופיר אקוניס: אנחנו בתחילת 2010 והתקבלה החלטה על נחל יתלה, אז למה זה שש שנים מהיום?

אופיר אקוניס: הרכבת הכבדה לירושלים.

ירון רביד: יש לנו הרבה מאוד עבודות של מנהור, מהקטע של שער הגיא ועד אזור מבשרת ציון, רכס חלילים.

ירון רביד: מרבית המערכת שם ממונהרת.

ירון רביד: הקבלן התחיל בעבודות באזור שער הגיא וזה הרבה מאוד עבודה.

אופיר אקוניס: זה בעבודה, זה מתבצע?

ירון רביד: כן.

ירון רביד: הקטע השני---

אופיר אקוניס: הגשר מעל כביש 3 הגיע לשום מקום, הגשר מוכן ונעצר על ידי רכס הרים, התחילו לחפור בו?

ירון רביד: לא, זה המכרז הבא שאנחנו אמורים לפרסם.

ירון רביד: אתה גם היית אצלנו בסיור בקו לפני כמה חודשים.

ירון רביד: אנחנו אמורים לפרסם את המכרז בחודש הבא, על הקטע מאזור לטרון, גשר מספר 6, ועד אותו קטע שהזכרתי קודם שהקבלן התחיל לעבוד.

ירון רביד: בנוסף יש לנו קבלן נוסף שהתחיל לעבוד באזור של תחנת בנייני האומה והמנהרות שמובילות אליה מתחת לכניסה לעיר.

אופיר אקוניס: כל זה שש שנים צריך לקחת?

ירון רביד: כן, זה סדר הגודל.

אופיר אקוניס: למה כל כך הרבה?

ירון רביד: יש פה הרבה מאוד עבודות של הנדסה אזרחית.

אופיר אקוניס: מה הדרכים להאיץ את זה?

אופיר אקוניס: כי זה באמת דבר ש---

אודי אדירי: ציינת את ההחלטה שהתקבלה, אז נכון שהתקבלה החלטה והתקבלה החלטה, בסופו של דבר התהליכים שקורים הם תהליכים שמאריכים מאוד את אורך הפרויקט.

אודי אדירי: למשל לעבוד בטור ולא במקביל, על מנת לא להיכנס לנחל דרך שביל הגישה אלא דרך המנהרה.

אודי אדירי: כלומר החלטה כזאת קטנה, יכול להיות לה משמעות של שנה על הפרויקט.

אודי אדירי: העבודות לכל הפחות יסתיימו ב-2016, יש היום סיבות טובות לחשוש שגם הרבה אחרי, כי יש שם עבודות מנהור בהיקף נרחב, כמו שמר ירון רביד ציין.

אופיר אקוניס: הרבה אחרי?

אופיר אקוניס: אז זה לא הפעלה ב-2016.

אודי אדירי: עלול להיות גם אחרי, כן.

ירון רביד: אני אסביר רגע.

ירון רביד: יש לנו כרגע היום---

אופיר אקוניס: רגע, רגע, זה דבר שהוא בלתי מתקבל על הדעת.

אופיר אקוניס: כלומר הרכבת לירושלים, אתה אומר בוועדה, שאתה בכלל לא בטוח שהנוסעים הראשונים יהיו ב-2016.

אודי אדירי: שאלת איך להאיץ, אז 2016---

אופיר אקוניס: אני שואל על דרכי האצה ואתה ענית לי על דרכי האטה.

אופיר אקוניס: זה מה שקרה כאן.

אופיר אקוניס: לא בגללך, חלילה, אבל זה מה שקרה.

אודי אדירי: לכן אני אומר, התחזית ל-2016 תוכל להתממש רק אם כל הגורמים ירתמו את כל המאמצים וזה אומר גם פשרות בנושאים תכנוניים ועבודה מהירה.

חמד עמאר: אם זה לא יהיה?

אודי אדירי: יכול להיות גם 2018.

אופיר אקוניס: מר זוכמן, אני מבקש את התערבותך.

אופיר אקוניס: אתה הרגולטור של נושא התחבורה במדינת ישראל ושמענו עכשיו הערכה של משרד האוצר, שהפעם אין מה להאשים אותם, שאינם קשורים, להאשים את האוצר זה טוב, אבל לא תמיד, לא במקרה הזה, אז אומר לך נציג משרד האוצר שיכול להיות שב-2018 זה יקרה.

אופיר אקוניס: אני שואל אותך, כרגולטור, על קו תל אביב, ניתן לו עדיפות לאומית.

אופיר אקוניס: אנחנו היום לא נספיק היום לטפל בנושא הרכבות הכבדות, גם לזה נקבע ישיבה נוספת ואנחנו גם קובעים מולכם ביקור ברכבת ישראל, אולי בכלל נעשה את זה שם, אז כולם מוזמנים לשם.

אופיר אקוניס: אבל אני שואל איך אתה יכול לגרום לממשלה או למדינה להאיץ את הדבר ולא לעכב אותו.

אופיר אקוניס: מי מרכז את הטיפול בקו תל אביב-ירושלים?

יצחק זוכמן: מרכזים את זה אצלנו במשרד מצד אחד וברכבת מצד שני, אבל צריך לזכור שלפרויקט יש דבר שנקרא צוות מלווה.

יצחק זוכמן: צוות מלווה זה צוות מטעם המועצה הארצית שמלווה את הפרויקט ונותן היתרים או לא נותן היתרים לפעולות כאלה ואחרות בעבודה.

יצחק זוכמן: ציין נציג האוצר בעיה של עבודה בטור, במקום עבודה במקביל.

יצחק זוכמן: לצערנו הצוות המלווה שם מגבלות על הפרויקט שגורמות להתמשכותו.

יצחק זוכמן: אנחנו החלפנו את נציגנו בצוות המלווה, שמנו נציג יותר בכיר, מתוך כוונה שאנחנו נצליח להשפיע שם בצורה יותר מאסיבית ולא להגיע למצב שהצוות המלווה יגרום לנו עיכובים נוספים.

יצחק זוכמן: צריך לז כור שכל הפרויקט נדחה בגלל לכאורה תיקון של תכנית בניין ערים משלימה באזור נחל יתלה והתיקון הזה בעצמו גרם להתמשכות הפרויקט.

אופיר אקוניס: מי מנער את הצוות המלווה?

אופיר אקוניס: לא מתקבל על הדעת שמדינה מקבלת את זה, כאיזה אמירה פרוזאית, אולי ב-2016, אולי ב-2018, אולי ב-2020.

אופיר אקוניס: זה לא מתקבל על הדעת.

יצחק זוכמן: המנהל הכללי, שיצא מהחדר לפני רגע...

יצחק זוכמן: זימנו את נציגי משרד הפנים אלינו, דיברנו עם הצוות המלווה.

יצחק זוכמן: אנחנו מלווים את עבודתם בצמידות וכשיש בעיה, אנחנו מטפלים בה.

יצחק זוכמן: אבל הצוות המלווה לא בשליטת משרד התחבורה.

אופיר אקוניס: אז בשליטת מי?

אופיר אקוניס: זה כלום, זה 20 קילומטרים, אולי 30.

אופיר אקוניס: הוא מתפצל ממודיעין.

אופיר אקוניס: כלומר בחיבור של 431, שדיברנו בו ושיבחנו אותו, גם על ידי סגן ראש עיריית ראשון, עכשיו אנחנו לא יכולים לשבח את העניין של הרכבת, כי היא תקועה, מ-431 הוא מתפצל לכיוון כביש 1 ונוסע במקביל דרך המנהרות, מבשרת ציון.

אופיר אקוניס: תגיד שהוא ישמש גם הפלשתינים, כדי שלא יהיו התנגדויות נוספות, נכון?

אופיר אקוניס: אנחנו מכירים את כל התירוצים.

אופיר אקוניס: אז הוא ישרת אותם גם, אז תכניס את זה פנימה לבנייני האומה, אבל שמונה שנים מהיום?

אופיר אקוניס: זה אי אפשר.

אופיר אקוניס: צריך לעשות על זה, תאמין לי, ישיבת ממשלה נפרדת.

אופיר אקוניס: הממשלה צריכה לקבל פה החלטה.

אופיר אקוניס: אגב, חסמו את כביש 443 עכשיו, עלולה להיווצר בעיה ביטחונית, אז כביש 1 הולך לשיפוצים, אז הוא ייתקע.

אופיר אקוניס: הדבר הזה לא יתקיים.

אופיר אקוניס: הנסיעה בין תל אביב לירושלים עומדת, עם כל הכבוד לראשון, ש-431 קיצר את הנסיעה, אז אתה תיתקע בלטרון.

אופיר אקוניס: ולא תזוז.

אופיר אקוניס: אז זה לא יהיה 40 דקות, תחזור לארבע שעות, כמו פעם, כשהיינו צעירים מאוד מאוד מאוד, מאוד.

אופיר אקוניס: זה דבר שצריך לטפל בו בנפרד, אני אדבר על זה עם ראש הממשלה ושר האוצר.

אלכס לנגר: אנחנו מפנים את תשומת לבך שההליכים הסטטוטוריים נמשכים ונמשכים והצוות המלווה, זה אומר שבעצם ההליך הסטטוטורי לא הסתיים, ומשרד הפנים יחד עם משרד---

אופיר אקוניס: איך לא נגמר?

אופיר אקוניס: ביפן בונים מסילה של 400 קילומטר בשעה, מחברים את כל יפן, את כל גרמניה, את כל אירופה, את כל ארצות הברית.

אופיר אקוניס: בלעדי מסילות הברזל ארצות הברית לא היתה קיימת היום כפי שהיא נראית היום, ועשו את זה ב-1860.

אופיר אקוניס: זה לא יכול להיות, באמת.

חמד עמאר: ואתה מדבר על 20 קילומטרים.

אלכס לנגר: אני מפנה את תשומת לבך שההליכים הסטטוטוריים של משרד הפנים והמשרד לאיכות הסביבה בעצם מובילים אותם, בקטע הזה של הרכבת, עם הצוות המלווה, כשאנחנו רק שליש בצוות הזה, ובעצם ממשיכים ודורשים דרישות שגורמים לעיכובים בלוחות הזמנים, וזה הכל לא בתחום שליטתנו בעצם.

אלכס לנגר: אנחנו רק מגיבים לדבר הזה.

אלכס לנגר: 2016 זה כמו שהסביר פה מר יצחק זוכמן, זה תחזית אופטימית, בתנאי שאנחנו מתגברים על כל הקשיים.

אופיר אקוניס: שמעתי, אני יוצא מהישיבה הזאת מאוד מודאג.

אלכס לנגר: ולצערי זה המצב.

אלכס לנגר: אגב, הוא לא רק בקו הזה, הוא גם בקווי רכבת וכבישים אחרים.

אלכס לנגר: הליכים סטטוטוריים מאוד כבדים.

אופיר אקוניס: מה אתה מציע כדי לקצר את הדבר?

אלכס לנגר: אני מציע שנקדם את הרפורמה בתכנון, שתשים מועדים קצובים להליכים התכנוניים, אחרת ההליכים האלה נמשכים עד אין סוף.

אלכס לנגר: זה בעצם חזות הכל.

אופיר אקוניס: לגבי הרפורמה, אני מניח, כיוון שהיא הוצגה פה---

אלכס לנגר: אני רק יכול לספר לך שרכבת קלה בירושלים, שהתלוננת שהעבודות לא מסתיימות, הליך תכנית בניין ערים 8000 של רכבת קלה לירושלים לקח שמונה שנים לאשר.

אלכס לנגר: שמונה שנים בפרויקט שכולם רצו אותו ואוהבים אותו, נכון, אדוני המנהל הכללי?

אופיר אקוניס: מר לנגר, מה קורה כשמכריזים על פרויקט כפרויקט לאומי?

יצחק זוכמן: אז הוא הולך לוועדה לתשתיות לאומיות ולא קורה כלום.

יצחק זוכמן: אותו דבר.

אופיר אקוניס: אחרי הכרזה על פרויקט לאומי, הוא נתקע בוועדה לתשתיות לאומיות?

יצחק זוכמן: כן.

יצחק זוכמן: אתה רוצה דוגמאות?

יצחק זוכמן: אני יכול לתת לך.

אופיר אקוניס: אתם חושבים שהרפורמה משנה את זה?

אלכס לנגר: אני מאוד מקווה.

אלכס לנגר: זו התקווה.

יצחק זוכמן: אני אתן דוגמה.

יצחק זוכמן: היה דיון אצל המנהל הכללי אצלנו, על נושא חשמול הרכבת.

יצחק זוכמן: הנושא של חשמול הרכבת הוכרז כפרויקט לאומי והוא מטופל בוועדה לתשתיות לאומיות.

יצחק זוכמן: נדרשנו על ידי הוועדה לתשתיות לאומיות להגיש תכנית לשיפור השירות לנוסעים כתנאי לאישור התכנית, ועוד דברים שונים ומשונים, והדברים נמשכים, אנחנו לא יודעים מתי זה מסתיים.

אופיר אקוניס: אתה בזכות דיבור, המנהל הכללי, אבל אנחנו לפחות נקווה להעביר עד סוף מושב החורף בקריאה ראשונה את הרפורמה הזו, ולסיים אותה במושב הקיץ.

אופיר אקוניס: גם יהיו לה הרבה התנגדויות.

אופיר אקוניס: לא משנה, אתה יודע מה טוב פה?

אופיר אקוניס: בסוף מצביעים.

אופיר אקוניס: כך היה גם עם הרפורמה במינהל מקרקעי ישראל, היו התנגדויות, היה קמפיין, אבל בסוף הצבענו.

יאיר מעין: הזכרתי את הרכבת ואתה גם הזכרת את 443, כל העומס עובר עכשיו לכביש מספר 1.

יאיר מעין: כביש מספר 1 במוצא מתפצל לכביש 9 ולכביש לעלייה לירושלים, אבל ביציאה מהעיר העומס הוא שארבעה נתיבים של כביש 9 וכביש 1 נפגשים בסיבוב מוצא לשני נתיבים והיום גם לצאת מהעיר לוקח חצי שעה במקום להיפך.

יאיר מעין: מה שאני מבקש פה זה שכביש מספר 1, מעבר לזה שמאשרים את הפרויקט הזה, שהקטע של סיבוב מוצא ייצא לביצוע מיידי על ידי מע"צ, מיד ברגע שיאשרו את הפרויקט הזה, כדי לשחרר את ירושלים מהמצור שהיא מצויה בו.

אופיר אקוניס: איך אתם מיישרים אותו?

אופיר אקוניס: זה סיבוב בעייתי.

אלכס לנגר: כל הסיבוב מועתק צפונה לגשר שגם מקהה את הסיבוב וגם מוסיף נתיבים.

יאיר מעין: הבקשה פה שהביצוע של מע"צ יתחיל קודם כל מסיבוב מוצא.

אופיר אקוניס: מתי זה קורה, מר לנגר?

אלכס לנגר: זה קורה, אינשאללה, בשנה הבאה, מתחילה העבודה על זה, אם ההליכים הסטטוטוריים יסתיימו.

אלכס לנגר: יש שלב התנגדויות עכשיו, שלא---

אופיר אקוניס: מי מתנגד כל הזמן?

אלכס לנגר: אדם, טבע ודין, למשל ועוד אנשים פרטיים.

שי יפתח: הבעיה זה לא רק ההתנגדויות, גם אחרי זה כשמפסידים בשלב ההתנגדויות.

שי יפתח: אז הם הולכים לבג"צ ודברים גם בבג"צ מתעכבים, במקרה הטוב חודשים, וככה הדברים נראים.

שי יפתח: פרויקטים מאבדים מומנטום.

שי יפתח: טוב זה לא.

אופיר אקוניס: אין על זה ויכוח.

יאיר מעין: הנושא השני, מר זוכמן, זה נושא כביש בגין דרום, כביש מספר 4, שעלותו 750 מיליון שקל ונכון לעכשיו יש ציפיות שעיריית ירושלים תממן 30% מהכביש הזה, כשהכביש הזה למעשה משרת מעבר לתושבי ירושלים, את התנועה העוברת שמגיעה מכביש המנהרות, של כל הפריפריה במטרופולין וגם לכיוון צפון, והעירייה ביקשה, וזה גם עלה עם שר התחבורה, שהעירייה תשתתף בסדר גודל של 10% עד מקסימום 15%, וכל עוד שלא יסכמו את העניין הזה, שאת מימון הפרויקט 30% מ-750 מיליון זה כ-200 מיליון שקל, שאין לעיריית ירושלים לממן את הכביש הזה...

יאיר מעין: זה כביש שהוא כביש אזורי---

אופיר אקוניס: מענק הבירה הועבר כבר?

יאיר מעין: מענק הבירה מועבר לסירוגין כל חודש.

יאיר מעין: הוא עובר במנות חודשיות, אבל זה לא קשור, זה תקציב פיתוח שמשרד הפנים כבר לא מממן בעירייה והכביש הזה שהוא כביש שמשרת את כל האזור ואת הפריפריה, צריך להיות ממומן כמו פרויקטים אחרים, כמו שכביש 9 מומן, כמו שנתיבי איילון ממומן.

יאיר מעין: עיריית תל אביב לא מימנה את נתיבי איילון וגם לא מחזיקה אותם.

יאיר מעין: העומס הזה אחרי זה כולו נופל על תושבי ירושלים.

אופיר אקוניס: אתה רוצה לענות למנהל הכללי?

יצחק זוכמן: הנתונים שמוצגים פה הם חלקיים.

יצחק זוכמן: נתיבי איילון מומנו, חלקו, 25% על ידי עיריית תל אביב, וחלקים אחרים ב-30% על ידי העיריות לאורך נתיבי איילון בדרום, ראשון, בת ים וחולון השתתפו ב-30% כל אחת בקטע הרלוונטי שלהן.

יצחק זוכמן: כביש 9 בירושלים יצא לדרך בהשתתפות של 70% של המדינה ו-30% של העירייה ובאמצע הפרויקט אכן החלטנו להקל על העירייה ולעבור מ-70% ל-85% מדינה ו-15% עיריית ירושלים.

יצחק זוכמן: בכביש 4 בשלב זה הסיכום בינינו לבין האוצר הוא 70%-30%, אנחנו עוד נתדיין ונראה, אולי נצליח לתת איזה שהיא הקלה.

אופיר אקוניס: תודה.

אופיר אקוניס: אנחנו נעצור רגע את הרכבת.

אופיר אקוניס: אנחנו נקיים ישיבה בנושא רכבת, ככל הנראה ברכבת עצמה, הדיון של ועדת הכלכלה, דיון מיוחד.

אופיר אקוניס: הודענו אז בזמנו, בביקור הראשון, שנמשיך במעקב עם הפיקוח על ענייני הרכבת.

אופיר אקוניס: גם אנחנו נשמח, כי אנחנו חושבים שהרכבת היא באמת אחד מהכלים התחבורתיים, החברתיים, לא יודע על ההיתכנויות הכלכליות של חלק מהקווים, אבל בוודאי החשובים ביותר לפיתוחה של המדינה ולקיצור המרחק בין הפריפריה למרכז, וההיפך.

אופיר אקוניס: מר דוד אלחיאני, אתה רוצה לשאול על 5?

דוד אלחיאני: תודה, אדוני היושב ראש, על ההזדמנות.

דוד אלחיאני: אני ראיתי את הסכומים פה.

דוד אלחיאני: אלה סכומים אסטרונומיים במושגים של בקעת הירדן, והיום בקעת הירדן היא בעדיפות לאומית א', וחלק מההגדרה של אזור עדיפות לאומית א' זה לקרב את הפריפריה למרכזי האוכלוסייה.

דוד אלחיאני: אם אנחנו מדברים על לקרב את הפריפריה למרכזי האוכלוסייה, אלה כבישים ורכבות.

דוד אלחיאני: לצערי הרב, רכבת עדיין לא מגיעה לבקעת הירדן, אבל אפשר לשפר ולקצר את זמן ההגעה מבקעת הירדן למרכז הארץ, בהקשר של כביש 5, להמשיך את התוואי של הכביש מאריאל לבקעת הירדן, זה יחולל פלאים, ישפר את הנגישות של התושבים אל מרכז הארץ וממרכז הארץ אל הבקעה.

אופיר אקוניס: אני חושב שאתמול מר רון נחמן, ראש עיריית אריאל, בסיור ועדת הכלכלה בעיר, דיבר על כך ששר התחבורה החליט החלטה.

דוד אלחיאני: קודם כל אני שמח לשמוע.

יצחק זוכמן: אני חושב שקודם כל הבקעה מחוברת למרכז גם על ידי כביש 1 מירושלים לכיוון הבקעה והכביש הזה בשלבי תוספת של מסלול נוסף, וגם מהגבעה הצרפתית לכיוון מעלה אדומים וגם מהשומרוני הטוב---

דוד אלחיאני: אז אתה מבקש מאיתנו לנסוע דרך ירושלים לתל אביב.

יצחק זוכמן: אני לא מבקש, אני מציין עובדה, שלא התעלמנו מהבקעה.

אופיר אקוניס: לגבי ההרחבה של 5?

יצחק זוכמן: לגבי ההרחבה של 5, השר הנחה אותנו להתחיל לתכנן.

יצחק זוכמן: הרי בעצם היום כביש 5 הוא דו מסלולי, עד אריאל.

אופיר אקוניס: גם זה לקח זמן, דרך אגב.

אופיר אקוניס: גם זה חדש.

אופיר אקוניס: צריך לברך על כך, אבל גם זה לקח זמן.

אופיר אקוניס: הנסיעה לאריאל התקצרה היום בהרבה מאוד זמן.

יצחק זוכמן: שר התחבורה הנחה לתכנן מאריאל עד צומת תפוח ככביש דו מסלולי ומצומת תפוח בשלב זה, לדבר רק על שיפורים מקומיים, עדיין לא מדברים על הפעלה לדו-מסלולי.

אופיר אקוניס: בסדר, זה גם מקצר.

אופיר אקוניס: זה גם שיפור.

אופיר אקוניס: מר דוד ביטן, סגן ראש עיריית ראשון לציון.

23558: פרויקט מחלף בית דגן.

23558: זה פרויקט אזורי ומשום מה הוא לא מתקדם.

23558: רק עכשיו הוא בהליך תכנון והוא לא נכנס לתכנית החומש של משרד התחבורה.

אופיר אקוניס: הצומת אמורה להיות מחלף?

23558: כן.

23558: וזה לא מתקדם.

23558: היום זה רק בשלב התכנון, בסופו של דבר זה לא בתוך תקצוב של תכנית החומש.

23558: כשיסיימו את הליך התכנון יגידו 'אין תקציב, נעביר את זה לחומש הבא'.

23558: אני מבקש להקדים גם את התקצוב, גם את הביצוע וגם את התכנון.

23558: זה משפיע גם על רמלה, גם על ראשון, גם על רחובות, על נס ציונה, לוד.

אופיר אקוניס: בהחלט.

אופיר אקוניס: על מרבית יישובי השפלה.

יצחק זוכמן: מבחינתנו אכן הפרויקט חשוב.

יצחק זוכמן: לא רק זה, הוא גם אמור לשרת את פרויקט ה-BRT הדרומי שזה אותו פרויקט של מערכת הסעת המונים שבא לתת פתרון של תחבורה ציבורית לתושבי רחובות, נס ציונה וראשון, והמחלף לוקח את זה בחשבון.

יצחק זוכמן: הפרויקט בשלבי תכנון ראשוני ותהליך סטטוטורי.

יצחק זוכמן: זה תהליך שאנחנו לא יודעים כמה זמן הוא יימשך.

יצחק זוכמן: במידה והפרויקט יהיה זמין בשלב מוקדם ממה שאנחנו חוזים, אז אנחנו נתדיין עם האוצר על תקצובו.

יצחק זוכמן: מבחינתנו הוא פרויקט חשוב---

אופיר אקוניס: אבל שואל סגן ראש העיר איך לקדם?

23558: אבל זה לא בתכנית החומש.

אופיר אקוניס: לא לחכות לתקצוב.

יצחק זוכמן: לצערנו, אין עדיין תכנית חומש, אנחנו מכינים אותה בימים אלה.

אופיר אקוניס: אני מבקש להכליל את הפרויקט.

יצחק זוכמן: אנחנו נביא אותה לממשלה לאישור.

יצחק זוכמן: אנחנו נעשה תכנית חומש בדיוק כמו שעשינו בפעם הקודמת, נעשה תכנית ונעשה לה רשימת המתנה, ואנחנו נכניס את זה לרשימת ההמתנה.

יצחק זוכמן: לצערנו, הרי מתוך התכנית לעתים פרויקטים לא מתקדמים ואז אנחנו לא מבצעים אותם, ואז אנחנו לוקחים פרויקטים מרשימת ההמתנה ומכניסים אותם לתכנית.

23558: אבל למה אי אפשר להכניס את זה לתוך הפרויקטים עצמם?

23558: חמש שנים זה הרבה זמן.

יצחק זוכמן: אני לא יודע היום מתי לתקצב את זה.

23558: כמה זמן ייקח התכנון שם?

יצחק זוכמן: זה לא התכנון, הבעיה היא תהליך סטטוטורי.

יצחק זוכמן: אם זה היה רק תכנון, זה היה פשוט.

23558: אנחנו ממתינים לפרויקט הזה מספר שנים.

אופיר אקוניס: שואל סגן ראש העיר, האם כשתביאו את תכנית החומש, שאני מבין שצריכה אישור ממשלה.

אופיר אקוניס: ..

אופיר אקוניס: מה זה רשימת ההמתנה הזו?

יצחק זוכמן: אם יוחלט לדוגמה שתכנית החומש תהיה על 20 מיליארד שקלים, אנחנו נביא לממשלה פרויקטים בהיקף יותר גדול ויהיו פרויקטים שייכנסו בתוך ה-20 ותהיה רשימה של פרויקטים נוספים.

יצחק זוכמן: אנחנו נשתדל להכניס לתוך הרשימה את הפרויקט הזה.

יצחק זוכמן: אם ניקח למשל את החומש הקודם כדוגמה, אז הרבה מאוד פרויקטים שהיו ברשימת ההמתנה בוצעו.

אופיר אקוניס: יפה.

אופיר אקוניס: תודה.

יורם קרין: אני ראש מועצה אזורית עמק המעיינות, ליד העיר בית שאן.

יורם קרין: אני רוצה להודות למע"צ, למשרד התחבורה, על שיתוף הפעולה, ולהזכיר גם שני כבישים דו ספרתיים שחוצים אותנו, אחד זה כביש 71, בדומה לחברי, זה כביש קריטי לפיתוח העיר בית שאן ועמק המעיינות.

יורם קרין: הוא לא נכנס עדיין לתכנית חומש, חייב להיכנס לתכנית הקרובה, כדי להתקדם סטטוטורית, להתחיל לטפל בו.

יורם קרין: זה כביש שמחבר את ירדן עם חיפה, יש שם תנועה של משאיות, בלתי אפשרי להמשיך ככה.

יורם קרין: התחיל העסק, חייב להיכנס לתכנית חומש.

יורם קרין: השני, כביש 90, חוצה אצלנו ארבעה מושבים, התחיל מהלך.

יורם קרין: חייבים שם לתכנן מעגלי תנועה בשביל להוריד את קצב הנסיעה ולטפל בתוך ארבעת היישובים.

יורם קרין: ממש סכנה בטיחותית.

יצחק זוכמן: קודם כל כביש 71 התחיל תכנון.

יצחק זוכמן: יותר מזה, לפי דעתנו המוקד הבעייתי בכביש 1 הוא הרמזור בתל יוסף.

יצחק זוכמן: אנחנו הנחינו את מע"צ להתארגן לתכנן את הרחבת הצומת, כך שהקיבולת של הצומת הזה תגדל וחלק מהעומס יירד, אבל ברור לנו שהפתרון הוא כביש 71.

יצחק זוכמן: לצערי, אם לוקחים כבר את מה שקיים היום בתכנית החומש בכבישים בגליל, אנחנו מגיעים להיקף שהוא מעל ל-8 מיליארד שקל.

יצחק זוכמן: אני לא חושב שנוכל להכניס כבישים נוספים.

יצחק זוכמן: בכל מקרה, אנחנו מקדמים אותו תכנונית והכוונה לבצע אותו בחומש הבא בתור.

שי יפתח: ברגע שהוא יהיה בשל לביצוע, אז אפשר יהיה לשקול להכניס אותו לתוך תכנית החומש הבאה.

יורם קרין: אבל צריך לקדם אותו סטטוטורית.

שי יפתח: הוא מקודם סטטוטורית.

שי יפתח: עושים את הטיפולים הנקודתיים לגבי---

אופיר אקוניס: מאה אחוז.

יצחק זוכמן: לגבי הבטיחות בכביש 90, בנושאים בטיחותיים אנחנו עוסקים בנושא שנקרא מוקדי סיכון.

יצחק זוכמן: אנחנו בודקים את רמת הסיכון של כל מקום ולצערנו, אם היה לנו מספיק תקציב לטפל בכל המקומות, היינו עושים את זה.

יצחק זוכמן: אנחנו בוחרים את מוקדי הסיכון, עם הסיכון היותר גבוה.

יצחק זוכמן: לצערי ארבעת היישובים לא נכנסים.

יצחק זוכמן: אנחנו כנראה ב-2010 נתקצב לפחות ישוב אחד.

אופיר אקוניס: איך הוא יוכרע?

אופיר אקוניס: מבחינת הבטיחות הכי פחות בטיחותית?

יצחק זוכמן: ניקח את הכי פחות בטיחותי מהארבעה, ואותו נתקצב.

יצחק זוכמן: הלוואי והיה לנו כסף לעשות הכל.

דוד אלחיאני: יש לכם כסף.

דוד אלחיאני: 810 מיליון, 900 מיליון.

דוד אלחיאני: ראיתי כבישים---

יצחק זוכמן: אבל אי אפשר לעשות אותם בפחות.

עופר בן אליעזר: אני ראש המועצה המקומית רמת ישי.

עופר בן אליעזר: אני חייב לציין שבאזור שלנו החברה הלאומית לדרכים עושה עבודה מדהימה עם כביש 99 וכביש 71 וכל הכבישים שם.

עופר בן אליעזר: על כביש 75, שהוא מוצא של כביש 6 היום ובעצם הציר המזרחי המרכזי בין מזרח למערב, קרי כל אזור בית שאן שדיבר עליו ידידי, ועד חיפה, נוצר צוואר בקבוק שמכירים אותו באזור רמת ישי, מארבעה נתיבים זה עובר לשני נתיבים וכל התנועה נעצרת שם.

עופר בן אליעזר: זה אחרי צומת אלונים לכיוון מזרח, הכניסה ליישוב.

עופר בן אליעזר: אני יודע שיש תכניות, אני יודע שמדברים על זה, אני רק רוצה להבטיח שזה ייכנס לתכנית החומש עם התכנון של הכביש הזה קדימה ופתיחתו לדרך שלא תיעצר, כי באמת נעשתה עבודה מבורכת עם כביש 6 והבאתו צפונה, אבל מזרחה ומערבה זה נתקע, צפונה זה ממשיך בעבודה.

עופר בן אליעזר: באמת אני חייב להגיד מלה טובה לחברה הלאומית לדרכים ולמשרד התחבורה על העבודה.

יצחק זוכמן: יושב ראש הוועדה, כמו שידוע לך, בתכנית שנדונה בלשכת ראש הממשלה מופיע מה שנקרא הזרוע המזרחית.

יצחק זוכמן: הזרוע המזרחית זה שדרוג של כביש 77, 65, 85 וגם מחלוף של חלק מהצמתים.

יצחק זוכמן: צומת ישי, מדובר במחלופה, וכיום הפרויקט בתכנון ובתהליך סטטוטורי בחברה הלאומית לדרכים.

יצחק זוכמן: כך גם כביש 75 מזרחה, עד מגדל העמק, בתהליכי תכנון בחברה הלאומית.

אופיר אקוניס: כביש 6 שמסתיים בעין תות, אמור להסתיים בקרית חרושת או להמשיך, אין עבודות כרגע.

יצחק זוכמן: כביש 6 מקודם, כרגע בתכנון ראשוני צפונה עד אזור קרוב לסומך.

יצחק זוכמן: מדובר על שני קטעים---

אופיר אקוניס: קודם הוא יגיע לקרית חרושת ואז ימשיך.

יצחק זוכמן: יש לו שני קטעים, אחד נקרא קטע 3 והשני נקרא קטע 7, מתוכננת מנהרה באזור יקנעם ומנהרה נוספת מתחת לרכסים, שני הקטעים בתהליכי תכנון ובתהליכים סטטוטוריים, לקראת מתן תוקף.

יצחק זוכמן: הם מופיעים באותה תכנית של ראש הממשלה שדיברנו עליה קודם.

יצחק זוכמן: במידה ותתקבל החלטה שהם יתוקצבו, אז אנחנו ניכנס לביצוע שלהם.

יצחק זוכמן: בעיקרון נראה לי, עוד אין לזה הסכמה כתובה, יש הסכמה באוצר ללכת על שני הקטעים האלה כפרויקט BRT.

אופיר אקוניס: תודה.

אופיר אקוניס: אני רציתי להעלות את נושא יבוא החלפים, אבל מר ימיני לא נמצא פה ומר גנות עזב.

אופיר אקוניס: אז אנחנו נקיים על זה דיון נפרד.

אופיר אקוניס: יש למישהו עוד הערות, שאלות, הבהרות?

אופיר אקוניס: אין.

אופיר אקוניס: אז אנחנו החלטנו לקיים דיון נפרד על נושא המכרזים שמוציאה מע"צ.

אופיר אקוניס: זה באמת נושא שקיבלתי עליו כמה וכמה פניות והוא הועלה כאן על ידי חבר הכנסת חסון.

אופיר אקוניס: פרויקטים מרכזיים, מר זוכמן, הרכבת הכבדה, חשוב מאוד.

אופיר אקוניס: אנחנו נקיים על זה ישיבה נפרדת.

יצחק זוכמן: אנחנו באנו מוכנים לזה.

אופיר אקוניס: כן, אבל הסקירה שלך כל כך מרתקת שבאמת קיימנו בה דיון מעמיק.

אופיר אקוניס: אתה שם לב שאנחנו מקיימים פה שעות רבות בנושא תחבורה.

אופיר אקוניס: אני מאוד מקווה, אני אומר את זה גם לפקידי האוצר, מבלי לגרוע בעמדה המקצועית שלכם לגבי הרכבת, שהממשלה תקבל את ההחלטה הנבונה, הצודקת והחברתית להשקיע בעוצמה ברכבות ולא לקבל את המלצתכם.

אופיר אקוניס: תודה רבה.